text:
Granskingarráðið – 2015 í samandrátti
2015 var enn eitt fjølbroytt ár hjá Granskingarráðnum. Fleiri stór átøk og vitjanir hava verið og nógv afturvendandi virksemi, sum granskingarstuðul og Vísindavøkan.
Tað eru í alt latnar 24 játtanir um stuðul til gransking og menning í 2015. Av hesum eru 10 játtanir úr Granskingargrunninum og 14 játtanir úr Sjúkrakassagrunninum. Tilsamans eru játtaðar 17.162 tkr., sum skulu brúkast næstu 1-5 árini. Størsta einstaka játtanin er til samstarv um ein Depil fyri heilsugransking, har 7 mill. kr. eru játtaðar.
Gott 80 norðurlendskir gestir vóru á EURAXESS ráðstevnu í mai. EURAXESS tænastan, sum fyrstu tvey árini var ein verkætlan við fígging frá ES-granskingarsamstarvinum, heldur fram sum partur av virkseminum í Granskingarráðnum og á Fróðskaparsetrinum.
Meira ferð kom á Horizon 2020 virksemið. Vit skipaðu fyri fleiri kunningarfundum og luttóku á eini røð av fundum og venjingum í Evropa. Føroyskir stovnar og virkir vóru við í í minsta lagi 17 umsóknum um stuðul og 4 av hesum fingu játtað stuðul.
Í sambandi við árligu Vísindavøkuna, sum granskingarstovnarnir og Granskingarráðið skipa fyri, skipaðu vit fyri nýggjum átaki, Vísindavøka á ferð. Hetta varð sera væl móttikið. Knapt 1500 fólk tilsamans vóru og lurtaðu eftir teimum 45 fyrilestrunum, sum vóru kring alt landið.
Stuðul úr Granskingargrunninum
Í 2015 vóru nógvar umsóknir um stuðul úr Granskingargrunninum. Tá freistin at søkja var úti 16. februar vóru 44 umsóknir komnar inn, bara eitt vet lægri enn metárið 2014, tá 48 umsóknir vóru.
Granskingarnevndin játtaði á fundi 18. mai stuðul til 10 nýggjar granskingarverkætlanir. Til samans vóru játtaðar 6.364 tkr. til verkætlanir á økjunum mentan, náttúra og náttúrutilfeingi, matur, samfelag og heilsa.
Á økinum mentan fekk Andriása Dam Joensen játtað kr. 693.087 til ph.d. verkætlan við heitinum: Samstarvandi læruhættir og ávirkan teirra á næmingar, læring, úrslit og ósemjuhandfaring: Ein kvantitativ og kvalitativ kanning av verksetan og eftirmeting av bretsku SPRinG verkætlanini í einum føroyskum høpi.
Á økinum náttúra og náttúrutilfeingi vóru tríggjar játtanir givnar. Sólvá Jacobsen fekk játtað kr. 486.375 til verkætlan við heitinum: Livilíkindi hjá toska- og hýsuyngli á føroyska landgrunninum. Debes Christiansen fekk játtað kr. 425.000 til verkætlan við heitinum: Virulentur ILA virus aftur ávístur í Føroyum. Sissal Erenbjerg fekk játtað kr. 640.000 til ph.d. verkætlan við heitinum: Vatnskiftið í Sundalagnum og grannafirðum: Ein modelkanning.
Á økinum matur fekk Debes Christiansen játtað kr. 80.000 til: Eyðmerking av bakterium í samband við ræsing av skerpikjøti: ein forkanning.
Á økinum samfelag vóru tvær játtanir. Runa Preeti Høgnesen fekk játtað kr. 1.130.000 til ph.d. verkætlan um: Tvør-tjóðað hjúnaband, samfelag og skapan av kvinnuleika. Ein greining av giftum filipinskum og teilendskum kvinnum í Føroyum og royndum teirra við inklusión og eksklusión. Hallbera West fekk játtað kr. 1.130.000 til ph.d. verkætlan við heitinum: Ábyrgdargering og fólkaræðislig góðska í føroysku politisku skipanini.
Á økinum heilsa vóru tríggjar játtanir givnar. Ulrike Steuerwald fekk játtað kr. 520.000 til verkætlan við heitinum: Eru berarar av ílegu fyri glykogengoymslubreki og fólk við lágum karnitini í blóðinum í serligum vanda fyri typu 2 diabetes. Jan Rasmussen fekk játtað kr. 260.000 til verkætlan við heitinum: Karnitintrot - kanning av árininum á hjarta og vøddar hjá sjúklingum við CTD. Og Ester Weihe Jacobsen fekk játtað kr.1.000.000 til ph.d. verkætlan um: Psoriasis - Fenotypur og genotypur – hjá føroyingum – kanning av føroyska fólkinum.
Komandi umsóknarfreist til Granskingargrunnin er 15. februar 2016 kl. 12. Les meira her
Játtanirnar úr Sjúkrakassagrunninum
Sjúkrakassagrunnurin hevur fylt nógv í arbeiðinum hjá Granskingarráðnum í 2015. Her kann stuðul latast til trý høvuðsøki við tí endamáli at menna heilsuøkið í Føroyum.
Høvuðsøki 1
Høvuðsøki 1 fevnir um stuðul til upplýsandi og mennandi tiltøk umframt kanningarverkætlanir, sum eru smærri granskingarverkætlanir.
Í fyrsta ársfjórðingi vóru tvær játtanir latnar til tiltøk. Autismufelagið fekk játtað kr. 80.000 til Autismuráðstevnuna 2015, sum var í Norðurlandahúsinum 17. og 18. september, og Føroyafelag fyri Børn/Ung við Føroyasjúkuni fekk játtað kr. 41.460 til EPI-374 seminar fyri børn við Føroyasjúkuni og avvarðandi teirra. Hetta seminarið var 4. til 6. oktober.
Miðskeiðis í árinum var játtan latin tveimum kanningarverkætlanum. Talan var um fyrstu játtanirnar til kanningarverkætlanir, sum vóru latnar úr Sjúkrakassagrunninum. Onnur játtanin var latin Føroya Tannlæknafelag til verkætlan, sum kallast: “Handfaring av støðum við illgruna um fysiskan ágang ella umsorganarsvík av børnum - ein tvørskurðskanning millum tannlæknar og tannrøktarar í Føroyum.” Talan er um verkætlan, sum er mett at taka 1 ½ ár og játtanin er kr. 120.000. Unn Jacobsen er verkætlanarleiðari. Hina játtanina fekk Hjartafelagið til verkætlan, sum kallast: “Eginumsorgan hjá sjúklingum við hjartasvíkjan í Føroyum.” Talan er um verkætlan, sum er mett at taka knøpp 2 ár og játtanin er kr. 139.506. Katrin á Lakjuni, sjúkrarøktarfrøðingur, er verkætlanarleiðari.
Seint á árinum vóru aftur tríggjar smærri játtanir latnar. Føroya Lærarafelag fekk játtað kr. 50.000 til bók til ung um kroppin, kenslur og kynslív. Bókin skal eftir ætlan koma út á vári 2016. FÁ 3, sum er áhugabólkur undir felagnum Føroyskir Sjúkrarøktarfrøðingar fyri anestesi- og intensivsjúkrarøktarfrøðingar fekk játtað kr. 40.000 til hjartastartaradag, sum skal vera í SMS í februar 2016. Og Cøliakifelag Føroya fekk játtað kr. 90.000 til gerð og prent av bóklingi um cøliaki.
Høvuðsøki 2
Høvuðsøki 2 í Sjúkrakassagrunninum fevnir um stuðul til gransking og menning. Tá ið freistin at søkja var farin 1. september, høvdu 13 fólk søkt stuðul til heilsugransking. Hetta er væl lægri enn árið fyri, tá 28 umsóknir komu inn. Ein orsøk til hetta er helst, at 7 fólk høvdu fingið stuðul til verkætlanir frá hesum økinum í desember 2014, og at 3 fólk fingu stuðul úr Granskingargrunninum í mai 2015 til heilsugransking. Hesar verkætlanirnar eru júst farnar í gongd ella um at fara í gongd.
Av teimum 13 umsóknunum fingu 6 játtaðan stuðul. Tilsamans vóru 3.237 tkr. tillutaðar til verkætlanir á høvuðsøki 2. Játtanir vóru í 2015 latnar á trimum raðfestum økjum.
Á økinum heilsa sum sosialt fyribrigdi fekk Kristianna Dam frá Sjúkrarøktarfrøðideildini á Fróðskaparsetri Føroya kr. 312.638 til eina verkætlan um lívsfatanina hjá ungum, sum eru uppvaksin við sálarsjúkum foreldrum. Marin Strøm frá Megindeildini fyri Náttúru- og heilsuvísindi á Fróðskaparsetri Føroya fekk kr. 536.736 til eina verkætlan um sambandið millum kost og rørslu hjá føroyskum tannáringum og sosiobúskaparligu og heilsuligu støðuna hjá familjuni.
Á økinum heilsa sum medisinskt fyribrigdi fekk Shahin Gaini frá Medisinska Deplinum á Landssjúkrahúsinum kr. 318.536 til eina verkætlan at kanna immunverjuna hjá sjúklingum við blóðeitran (sepsis), har bakteriur eru funnar í blóðnum. Verkætlanin kallast BiFaSeps (Biomarkers-Faroeislands-Sepsis-Study). Maria Skaalum Petersen frá Deildini fyri Arbeiðs- og Almannaheilsu fekk kr. 667.421 til eina verkætlan um genetisku orsøkirnar til Alzheimers sjúku í Føroyum. Og Turid Hammer frá Deildini fyri Arbeiðs- og Almannaheilsu fekk kr. 1.217.022 til eina ph.d. verkætlan um tarmbrunasjúkur í Føroyum.
Á økinum sálarfrøðilig heilsa fekk Noomi Oddmarsdóttir Gregersen frá Ílegusavninum kr. 184.223 til eina verkætlan um at eyðmerkja og greina genetisk frávik í Føroyum, sum økja vanda fyri at fáa panikkangist.
Høvuðsøki 3
Á triðja høvuðsøkinum er játtan sett av til at menna gransking á ella í samstarvi millum Fróðskaparsetur Føroya og Sjúkrahúsverkið og møguliga aðrar føroyskar stovnar fyri at menna heilsuøkið í Føroyum. Drúgvar tingingar vóru millum partarnar og í desember varð endiliga komið á mál. Týsdagin 8. desember var samkoma í Heilsu og Innlendismálaráðnum, har avtala um stuðul til at menna ein Depil fyri heilsugransking varð undirskrivað. Talan er um 7 mill. kr. sum verða latnar úr Sjúkrakassagrunninum til samstarv millum Fróðskaparsetrið, Landssjúkrahúsið og Deildina fyri Arbeiðs- og Almannaheilsu.
Leiðreglur áseta neyvari, hvussu stuðulin skal brúkast. Hetta er til stovnssetan av Master útbúgving á heilsuøkinum, til ph.d. stuðul í heilsuvísindum/fólkaheilsu/sosialari heilsu, t.d. sjúkrarøkt, læknavísindum ella sosialvísindum og til setan av vísindastarvsfólki í heilsuvísindum/ fólkaheilsu/sosialari heilsu.
Á samkomuni helt Sirið Stenberg landsstýriskvinna í heilsumálum røðu. Annika Sølvará stjóri í Granskingarráðnum greiddi frá um arbeiðið at gera avtaluna og síðani varð avtalan undirskrivað. Eisini Sigurð í Jákupsstovu rektari á Fróðskaparsetrinum helt røðu vegna samstarvsstovnarnar. Avtalan og røðurnar kunnu lesast her
Les meira um Sjúkrakassagrunnin her
Tólv nýggir ph.d.arar í 2015
Sambært skrásetingunum hjá Granskingarráðnum hava tólv føroyingar ella fólk, sum arbeiða við føroyskum evnum, lokið ph.d. í 2015. Seks av hesum ph.d. verkætlanunum eru partvís fíggjaðar úr Granskingargrunninum.
Tríggir heiðursdoktarar vóru tilnevndir á Fróðskaparsetrinum.
Les meira her
Horizon 2020
Løgtingið samtykti 28. apríl at taka undir við Løgtingsmáli nr. 87/2014: Uppskot til samtyktar um at góðkenna Horizon 2020-sáttmálan um vísindaligt og tøkniligt samstarv millum Føroyar og Evropeiska Samveldið. Hetta var ein formlig staðfesting av samstarvssáttmálanum, sum varð undirskrivaður í Brússel í desember 2014, og sum ásetir at Føroyar hava atlimaskap til granskingarsamstarvi.
Seinni í árinum komu serfrøðingar úr Brússel til Føroya at hava kunningarfundir. Anne Haglund-Morrissey, ráðgevi í Directorate-General for Research and Innovation og Anna-Karin Runemo umboðandi EASME vitjaðu í Føroyum í døgunum 9. og 10. november.
Skipað varð fyri almennum kunningarfundum í Havn og við Løkin í Runavík, sum serliga vendu sær til fyritøkur, ið hava áhuga fyri at søkja um stuðul úr Horizon 2020 til menningar- og vakstrarætlanir. Mett verður, at føroyskar fyritøkur kunnu fáa góðar menningar- og vakstrarmøguleikar, um tær søkja stuðul úr Horizon 2020 ella eru partur í einari umsókn við fleiri samstarvspørtum. Umframt fíggjarligan stuðul skal fyritøkan hugsa breitt, troyta síni netverk uttanlands og byggja upp altjóða samstarv, sum gevur innlit í nýggjar marknaðir. Umframt kunningarfundir varð vitjað í Mentamálaráðnum og á Fróðskaparsetrinum.
Sambært upplýsingum hjá Granskingarráðnum eru føroyskir stovnar og virkir við í minsta lagi 17 umsóknum farna árið og 4 umsóknir hava fingið játtað stuðul.
EURAXESS heldur fram
EURAXESS verkætlanin, sum varð fíggjað av ES-granskingarsamstarvinum, endaði formliga 31. desember 2014. Á fundi í februar varð Stýrið fyri EURAXESS kunnað um gongdina í verkætlanini og um tær avbjóðingar, ið nú liggja fyri framman.
Í sambandi við verkætlanina hevur Granskingarráðið ment ein portal – www.euraxess.fo - við praktiskum upplýsingum til granskarar, sum vilja koma til Føroya ella fara út í heim at granska. Føroyska EURAXESS tænastan er partur av einum netverki við umleið 200 deplum í 40 londum.
Semja er um, at Granskingarráðið skal framvegis hava yvirskipaðu ábyrgdina av tænastuni og av at dagføra føroyska EURAXESS portalin. Tænastudeplar skulu framvegis vera í Granskingarráðnum og á Fróðskaparsetrinum, ið svara fyrispurningum frá granskarum, og kontaktfólkini á granskingarstovnunum, privatu vinnuni og viðkomandi almennum stovnum halda fram.
Euraxess ráðstevna
Samstarv og flytføri var á breddanum í mai, tá ið Granskingarráðið og Fróðskaparsetrið vóru vertir fyri norðurlendskari EURAXESS ráðstevnu í Norðurlandahúsinum við umleið 80 luttakarum úr Noregi, Danmark, Svøríki, Finnlandi og Føroyum.
Á ráðstevnuni fingu luttakararnir høvi at hoyra um, hvussu ymiskir granskingarstovnar samstarva tvørtur um landamørk, og hvussu trupulleikar, ið stinga seg upp í sambandi við at flyta millum lond, verða loystir.
Umframt fyrilestrar vóru átta verkstovur hildnar um evnir, ið hava áhuga fyri granskarar, sum flyta millum lond.
Norðurlendska EURAXESS ráðstevnan í Føroyum var tann triðja ráðstevnan, har starvsfólk á norðurlendskum universitetum og øðrum granskingarstovnum hittast at tosa um felags áhugamál.
Les meira her
Vísindavøka á ferð
Fyrst í juli varð lýst við átakinum Vísindavøka á ferð – bílegg ein granskara! Í sambandi við Vísindavøkuna 2015 hevði ein røð av granskarum játtað at halda fyrilestrar kring landið í vikuni upp undir Vísindavøkuna. Endamálið var at geva øllum føroyingum møguleika at uppliva part av Vísindavøkuni.
Áhugin fyri átakinum var nógv størri, enn vit høvdu torað at droymt um. Seinast í august vóru avtalur gjørdar við 25 granskarar at halda 45 fyrilestrar kring landið í døgunum 21.-24. september. 6 fyrilestrar vóru í Norðoyggjum, 6 í Eysturoynni, 2 í Norðurstreymoy, 20 í Tórshavn, 3 í Sandoy, 1 í Vágoy og 7 í Suðuroy.
Granskarar vóru á skúlum, á arbeiðsplássum, bókasøvnum og aðra staðni, har teir fortaldu um sína gransking. Tiltakið eydnaðist sera væl. Knapt 1500 fólk møttu til teir 45 fyrilestrarnar og afturmeldingarnar um fyrilestrarnar vóru góðar. Talið á áhoyrarum var sera ymiskt, frá umleið 100, har tað var mest til knapt 10 onkrastaðni. Áhugin var tó líka stórur allastaðni, og fitt av spurningum og kjaki var aftaná fyrilestrarnar.
Vísindavøkan 2015
Fyrst í september var skráin fyri Vísindavøkuna klár. Tað eru granskingarstovnarnir og Granskingarráðið, sum skipa fyri í felag.
Eitt Vísindavøkublað við 16 síðum um gransking og um Vísindavøkuna varð borið í hvørt hús saman við Sosialinum 16. september. Hetta er fjórða Vísindavøkublaðið, sum er gjørt. Bløðini kunnu øll lesast her
Vísindavøkan var í granskarasetrinum iNOVA fríggjadagin 25. september við framløgum, stovnsbásum við eini rúgvu av samvirknum tiltøkum og ymiskt var til yngru gestirnar í einum telti, sum næmingar og lærarar úr Hoydølum stóðu fyri.
Nýggja landsstýriskvinnan í mentamálum Rigmor Dam vísti á í sínari røðu, at útbúgving og gransking eru sera týdningarmikil mál, sum hon ætlaði at taka í størsta álvara sum landsstýriskvinna. “Granskingin skal uppraðfestast og íløgur skulu gerast í útbúgving og gransking, tí gera vit tað, skapa vit eisini gróðrarbotn fyri nýhugsan og nýskapan, vit skapa eitt meir áhugavert samfelag og harvið størri atdráttarmegi, so fleiri velja Føroyar.”
Hon tók eisini aftur í smáu visitkortini, sum Granskingarráðið hevði framleitt í sambandi við Vísindavøkuna fyri at varpa ljós á týdningin av gransking:
“Tað er betri at gita enn at vita”
“Granskarar duga ikki at miðla”
“Einki kemur burturúr gransking”
“Gransking er ikki fyri vanlig fólk”
Landsstýriskvinnan segði seg vóna, at niðurstøðan av Vísindavøkuni er: At tað er betri at vita enn at gita, at granskarar duga at miðla, at nógv kemur burtur úr gransking, og at gransking avgjørt er fyri vanlig fólk!
Kvøldið endaði við kvøldsetu til álvara og gaman. Kjakast var um møguleikar í fiskivinnuni, fótbóltskvinnurnar í FC Trón sungu og ársins miðlaheiðursløn varð handað Boga Hansen fyri framúr góða almenna miðling. Bogi er havfrøðingur og ein av okkara allar fremstu granskarum, sum umframt her heima eisini hevur gjørt vart við seg úti í heimi.
Les um Vísindavøkuna 2015 her
Nýggj stuðulsskipan til vísindaligar útgávur o.l.
Í 2015 var nýggj stuðulsskipan sett í verk. Nú er møguleiki hjá granskarum og forløgum at søkja Granskingarráðið um stuðul til útgávu av vísindaligum bókum og greinum. Peningurin til hesa stuðulsskipan kemur úr Eik Vísindagrunninum.
Á fundi 22. oktober 2015 samtykti Granskingarnevndin "Reglur um stuðul til útgávu av vísindaverkum o.l." Við støði í hesum reglum samtykti Granskingarnevndin "Treytir fyri stuðli til útgávu av vísindaverkum o.l." Eisini vóru trý fólk vald í nevndina at umsita hesa stuðulsskipanina. Í nevndini eru Eyð Eidesgaard og Jákup Mørkøre vegna Granskingarnevndina og Maria Húsgarð vegna Granskingarráðið.
Les um skipanina og treytir her
Tiltøk og kunningarfundir
Ein uppgáva hjá Granskingarráðnum er at kunna um stuðulsmøguleikar. Granskingarráðið skipar tí javnan fyri kunningarfundum og leggur viðkomandi framløgur o.a. tilfar á heimasíðuna gransking.fo.
Tann 26. januar skipaði Granskingarráðið fyri kunningarfundi um møguleikar at fáa stuðul til verkætlanir úr Granskingargrunninum. Aftaná framløguna var sum vanligt møguleiki at seta spurningar og hetta gjørdi fleiri av teimum, sum vóru møtt til tiltakið.
Í 2015 hava verið fleiri enn 10 kunningarfundir um Horizon 2020. Fundirnir hava verið almennir ella á ávísum stovnum og fyritøkum. Ein almennur kunningarfundur var 28. apríl um flytføriskipanina í Horizon 2020, Marie Skłodowska-Curie Actions, sum veitir stuðul til granskarar á allari yrkisleiðini uttan mun til tjóðskap og innan øll fakøki. Stuðul verður eisini veittur til ídnaðar ph.d og onnur útbúgvingarnetverk, sum menna starvs- og yrkismøguleikarnar. Ólavur Gregersen stjóri á Syntesa greiddi á fundinum frá sínum royndum við serligum denti á nýggjastu verkætlanina við stuðli úr flytføriskipanini.
Tann 25. mars varð skipað fyri tiltaki við fyrilestrum frá Ig Nobel heiðurslønini. Talan var um øðrvísi vísindaligt tiltak, tá ið stroymað varð beinleiðis frá the Ig Nobel Prize – Denmark tour, sum var á Aarhus Universitet hetta kvøldið.
Granskingarráðið luttók á Atlantic Fair í Klaksvík í døgunum 12. til 14. mai. Vit hildu til á bási saman við Vinnuframa og Fiskivinnuroyndum. Serlig framløga var um møguleikarnar hjá smáum og miðalstórum fyritøkum at søkja stuðul úr Horizon 2020, eins og eisini varð víst á stuðulsmøguleikarnar hjá Vinnuframa og Fiskivinnuroyndum.
Týsdagin 24. november skipaðu Fiskivinnuroyndir, Vinnuframi, NORA og Granskingarráðið fyri kunnandi fundi um stuðul til gransking, menning og nýskapan í Føroyum.
Norðurlendskt samstarv
Granskingarráðið luttekur bæði í evropeiskum og norðurlendskum samstarvi. NordForsk er stovnur undir Norðurlandaráðnum, sum fíggjar og skipar norðurlendskt samstarv um gransking og granskingarinfrakervi. Stjórin í Granskingarráðnum er eygleiðari í NordForsk vegna Føroyar.
Í 2015 vóru 10 ár liðin, síðan NordForsk byrjaði sítt virksemi. Tvey umboð hjá Granskingarráðnum vóru hjástødd í Oslo tann 8. oktober, tá stór ráðstevna við umleið 170 luttakarum úr granskingarumhvørvum úr øllum norðurlondum vóru savnaði i Gamle Logen í Oslo fyri at hyggja aftur á fyrstu 10 árini og samstundis at umrøða tær avbjóðingar, sum stovnurin og norðurlendska granskingarsamstarvið hava fyri framman.
Tað verður tosað nógv um bæði í Norðurlondum og í Evropa, hví samstarvið í Norðurlondum eydnast so væl í mun til líknandi royndir í Evropa, sum ikki altíð ganga eins væl. Formaðurin í norska Stórtinginum Olemic Thommessen var rættiliga beinrakin, tá hann setti orð á hetta í talu, sum hann helt við veitsludøgurðan. Hann segði um fruktagóða samstarvið millum norðurlondini: “Vit eru nóg ymisk til at vera áhugaverd hjá hvørjum øðrum og nóg lík til kunna samstarva.”
Størv í Granskingarráðnum
Nakað av broyting hevur verið á skrivstovuni hjá Granskingarráðnum í 2015. Skrivstovan er mannað við stjóra, NCP samskipara, skrivara í hálvtíðarstarvi og parttíðarsettum EURAXESS fólki.
Skrivarin seinastu árini Annika Soll segði seg úr starvi og tí var lýst eftir nýggjum skrivara í mai til hálvtíðarstarv frá 1. august. Laila Egholm varð sett í starvið. Hon er ikki ókend á Bryggjubakka, tí hon m.a. hevur starvast hjá Løgtingsins Umboðsmanni, sum eisini húsast her.
Tá ið Granskingarráðið fekk játtan frá ES til EURAXESS-verkætlanina varð Dagmar Joensen-Næs sett at byggja upp tænastuna. Verkætlanin endaði formliga við árslok 2014, men tørvur varð á at røkja tænastuna víðari. Miðskeiðis í 2015 varð gjørt av at seta Dagmar í fast starv við 20% starvstíð við ábyrgd av EURAXESS-tænastuni.
Stjórastarvið hevur verið tíðaravmarkað líka síðan Granskingarráðið varð sett á stovn. Annika Sølvará hevur sitið í starvinum frá 2007 til 2012, tá setanin varð longd við trimum árum. Setanarskeiðið endaði sostatt í november 2015.
Granskingarnevndin gjørdi av at broyta starvssetanina til fast starv. Starvið var lýst leyst 1. september til setan 1. desember. Inn komu fýra umsóknir og nevndin var samd um at seta Anniku Sølvará í starvið.
Granskingarnevnd og Faknevnd
Tað eru tvær nevndir, sum viðgera mál um granskingarstuðul, tað eru Granskingarnevndin, sum er vald í eitt trý ára skeið, og Faknevndin, sum er vald í eitt fimm ára skeið. Hóast vit eru mitt í valskeiði, so eru nevndarlimir skiftir út í báðum nevndunum.
Í mai mánaði boðaði Shahin Gaini, nevndarlimur í faknevndini fyri Sjúkrakassagrunnin, frá, at hann vegna ov nógvar arbeiðsuppgávur ynskti at taka seg úr faknevndini. Hann fór frá 30. august. Jaspur Petersen, lækni, var annar av tilnevndu varalimunum og hann tók sæti sum limur í nevndini 1. september. Nevndin sæst her
Í Granskingarnevndini ynskti Ragnar Joensen, sum umboðaði Føroya Arbeiðsgevarafelag at taka seg úr nevndini við ársskiftið. Føroya Arbeiðsgevarafelag mælti Mentamálaráðnum til at tilnevna Duritu í Grótinum, góðskuleiðara í JFK, sum nevndarlim og hevur hon tikið við 1. januar 2016. Nevndin sæst her
Kunning um gransking
Granskingarráðið leggur stóran dent á at kunna alment um tær verkætlanir, sum verða stuðlaðar úr Granskingargrunninum, men eisini um gransking sum heild.
Kunning um allar verkætlanir, sum eru stuðlaðar úr Granskingargrunninum, er í Stuðulsyvirlitinum
Farna árið hava vit javnan borið tíðindir á gransking.fo um granskarar, sum hava lokið ph.d., um greinir, sum eru komnar út, um tiltøk v.m. Tað eru send 16 tíðindabrøv út í 2015 til umleið 650 haldarar.
Granskingarráðið er eisini á Facebook og á LinkedIn, har til ber at fylgja við í tíðindum um gransking og annað í hesum sambandi.
Vit senda norska vísindablaðið fyri børn, Nysgjerrigper, út til allar skúlar í Føroyum fýra ferðir um árið. Blaðið kann eisini lesast her
Gott nýggjár
Vit ynskja tykkum øllum eitt gott nýggjár. Vit vóna at kunna bera nógv góð granskingartíðindi komandi árið eisini. Vita tit onkra søgu, sum vit átti at sagt frá, frætta vit fegin á gransking@gransking.fo


c: text/html

text:
Nú hevur Kringvarpið varnast, at tað livir í og við einum marknaði. Hurrá, soleiðis má og skal tað vera. Ein so stórur miðil í so lítlum landi skal sansa marknaðin. Og ikki minni vísa í verki, at hann hevur fatað hesa sansing og er í korrelatión, í takføri, í synch og hvat tey marknaðarstrategisku við sosiologisku orðabókini kunnu finna uppá at kalla tað, sum bara merkir, at tú hevur nakað uppá hjartað, og dugir at bera tað fram við staying power og innan ein avtalaðan útvarpskarm.
Men at fyrsta útspælið er hard core nýggjheitsjournalistiskt á aktualitetsdeildini, hevði eg ikki væntað. Eg hevði væntað at byrjað varð við einum bleytari starti við mentan og einum snerti av undirhaldi afturvið. Men gott er.
Hetta er í veruleikanum ein vátur dreymur, sum eg havi havt alla ta tíð, eg tímdi at gera útvarp, í eini trý-fýra áratíggju.
Fantastiskt, at latið verður upp fyri hesum sjálvsagda møguleika, og at eitt varisligt framleiðsluumhvørvi kann sleppa at næla uttanfyri Kringvarpið, men í redaktionellari nærveru.
Góða eydnu, bæði tit, sum bjóða út, og skulu liva við ivasomum yrkisføri, persónsmensku og veitingartrygd, sum sagt verður í søguligu lýsingini, og tit, sum fara at søkja og geva góð boð um nýskapandi aktualitetssendingar - góða eydnu!
At fleiri kunnu hugsast at verða um boðið, sæst í afturlatna Facebookbólkinum Miðlafólk, sum telur 198 nokkso kvalifiseraðar røddir.
Hetta er smidligasta framlop í føroyskari útvarpsframleiðslu, eg kann koma í tankar um. Og í allari óbeskeðinheit skal eg siga, at tað er ikki so lítið. Enn einaferð - góða eydnu!
Her er lýsingin

robotstxt: allowed

filter: keep


text:
Orð: David Welander
Lag: úr Zululandi
Týtt: Alfred Petersen
Viðmerking: Yrktur í 1923 eftir eitt evangeliskt møti í Oslo við íblástri úr Sálma 72.17, “Signað veri navn Hansara í allar ævir! Navn hansara skal liva, so leingi sum sólin skínur”
1. Jesunavnið aldri bliknar,
slítist ei av tíðar tonn,
Jesunavnið aldri viknar,
Guðs orð eru ævigt sonn.
Tað ber boð til ung og gomul,
gevur lív og frið í sál,
og tað savna kann øll somul,
leiðir sálir fram á mál!
Niðurlag: Eg má elska Jesunavnið;
frelsu, frið í tí eg fann,
andans eld fekk í hans favni.
Eingin frelsir uttan hann!
2. Jesunavnið vakurt ljóðar,
lat tað ljóma her á fold!
Hann ta stóru gávu bjóðar,
sælan frið til óreint hold.
Óndskapur tað navn má skýggja,
lygn og hatur flýggja má.
Jesu navn vil rættferð síggja,
tað Guðs ríki bygt er á.
3. Í tí myrku nátt áminnir
sum ein viti Jesu navn,
og hvør hjálparleysur finnur
inn í tryggu himmalhavn.
Og tá sólin meir ei skínur,
lýsir Jesu navn á nátt,
og hin frelsti flokkur trínur
fyri Guð og syngur hátt.


text:
Orð: Jákup Dahl
Á hesum halga Harrans stað
skal hjartað finna friðarlag.
Har úti herjar hat og stríð,
men góð er lívd her alla tíð.
Á henda halga Harrans stað
úr heimsins eymd vit bera glað
tey smáu børn, at skírnarnáð
og ævigt lív teim veitast má.
Á henda halga Harrans stað
hin ungi koma skal ein dag,
so Guð hann vígir til tað stríð,
hann her á fold skal standa í.
Her vígast skal hvørt heilagt band
til frama fyri fólk og land;
her reitt skal verða Harrans borð,
og boðað verða lívsins orð.
Tað orð, sum grøðir øll vár mein,
tað orð, sum vermir kaldan stein,
tað orð, sum kveikir kraft og móð
og birtir lív í deyða tjóð.
So kom tá higar, kristin sál,
og hevja hátt títt lovsangsmál,
kom trygg og tolgóð, gleðifús,
ei finst á foldum betri hús.
So veri húsið halgað tær,
algóði Guð, so sálin fær
at eiga Jesu sæla frið,
sum lív og aldur varir við.


text:
Orð og lag: Ókendur
Týtt: Kajfinn Hammer
1. Á, sál, tú sum gongur á syndanna veg,
so eymliga Frelsarin kallar á teg:
Á, kom til Mín!
:,:Hann kom her til jarðar
til treytir so harðar
at útvega frelsu til tín.:,:
2. Hann kallar teg nú sum Hann kallaði fyrr,
og bankar á hjarta tíns fastlæstu dyr:
Eg elski teg!
:,: So lágt Hann seg setti,
so høgt Hann teg metti,
at lív sítt Hann gav fyri teg.:,:
3. Á, hoyr tó Hans kall ljóða kærleiksfult, milt:
Tú burtvilsta barn, hoyr Mítt tilboð so gylt,
vend um til Mín!
:,: Frá Golgata ljóðar:
Guð frelsu tær bjóðar,
ja, náði og frelsu til tín.:,:
4. So, kom nú, á, synduga sál troytt og móð,
lat reinsa frá synd teg hitt Guðs Sonar blóð,
so rein tú gerst.
:,: Hann dómin burt tekur,
burt synd tína rekur,
og frelsir teg júst sum tú ert.:,:


text:
Orð: J.P. Gregoriussen
Lag: Í Føroyum er hart um vetrartíð
1. Ja, lív og kærleikur lið um lið
so vinaliga framganga,
og gleðin fer fram í søtum frið’
hjá føroyskum summars anga.
Her er tað land, sum mær hóvar.
2. Ja milt, ja milt her summarið er,
hvør fjallatindur hann glitrar,
og pollamjørkin um líðirnar fer,
og támið við strendurnar titrar.
3. Gongur tú fram við reyn ella vøll,
so ljóðar har fuglasongur.
Lógvin hon titar so bringubrøtt
og eltir teg, hvar tú gongur.
4. Neytini vaða mýrar um legg,
so vatnið um bøgirnar slettir,
og lambið sleikir ta glinsandi døgg,
har nálin úr mosanum sprettur.
5. Seiður og sild um strendur og sker,
og upsi um grunnarnar springur,
tann stóri hvalur um sjógvin fer,
í luft flýgur fuglaringur.
6. Alt andar lív, natúrin er blíð
á sjógvi so væl sum á landi.
Alt gongur so lætt, øll anda so frí
sum loyst úr tyngsils bandi.
Her er tað land, sum mær hóvar.Goym tekstin


text:
Lene Espersen ? Har var ikki nógv hjálp at heinta
Dan Klein --- 12.09.2011 - 12:42
”Ósemjan um makrel má loysast, áðrenn Føroyar kunnu vænta sær eina betri handilsavtalu við ES” segði Lene Espersen, danskur uttanríkisráðharri, sum herfyri steðgaði nakrar fáar tímar í Føroyum. Hon hevði – orsaka av at val bleiv útskrivað í Danmark - ikki stundir at siga og gera so nógv, men hon fekk tó sent ávaringina til føroyingar- ”Føroyingar skulu ikki vænta sær nakra nýggja og betri handilsavtalu við ES, fyrr enn ósemjan um makrelin er loyst. Tað er umráðandi, at ósemjan verður loyst, áðrenn Danmark tekur við formansskapinum í ES á nýggjárinum, tí tað tíðarskeiðið fær Danmark illa røkt føroysk áhugamál.”
Einki
var nevnt um, at føroyingar hava rætt til størri makrelkvotu – eingin
spurningur settur við um føroyska kvotan er skeivt útroknað og byggir uppá
skeivar fortreytir – einki spurnartekin sett við, at føroyingar hava prógva at
makrelur bæði livir og gýtur í føroyskum sjógvi – einki spurnartekin um, at
makrelur er í føroyskum sjógvi í nógv størri mun enn nakar visti av ella
rættari sagt vildi vita av.
Boðskapurin
frá Lenu Espersen var greiður ” onga betri handilsavtalu uttan tit gevast við
tykkara makrelfiskaríi”
Vit
vita, at hvørki Norra og ES vilja geva okkum ta kvotu, vit rættvíst eiga. Vit vita
at makreltilfeingi okkara í føroyskum sjógvi hevur eitt árligt virði uppá
hundratals milliónir kr, ja, helst omanfyri milliardina.
Tað
er eyðsæð, at ein betri handilssáttmáli við ES, sum skal kompensera fyri
makrelrættindi okkara, er sera torførur at fáa eyga á.
Vit
hava nústani tora at kravt okkara rímiliga og rætta part av makreltilfeinginum.
Tíbetur
hava vit tikið hetta stigið. Tað er mær tí óhugsandi, at vit í komandi
makrelsamráðingum fara at slaka í krøvum okkara.
Herfyri
fór lítil privat sendinevnd úr Føroyum til Noregs at royna at greiða norðmonnum
frá okkara rættindum makrelkvotuni viðvíkjandi. Sendinevndin var væl ílatin til
at greiða norðmonnum frá støðu føroyinga, men har var tosað fyri deyvum oyrum.
Tað var sum at sletta vatn á gás.
Roynt
verður nú frá norskari síðu at fáa Ísland við í partin hjá ES og Noregi ímóti
Føroyum. Hetta sjálvsagt við at Noreg og ES eru sinnaði at geva íslendingum
munandi størri rættindi.
Vit
eru uppi ímóti stórum kreftum – og vit skulu spyrja okkum hví so er ? Her eru
sera nógv virðir uppá spæl. Virðir, sum vit eiga okkara rættvísa part av, men
sum Noreg og ES ikki unna okkum.
Hóttanin
frá Lene Espersen skulu vit taka við sinnisró. Vit eiga okkara rætt, og hann
skulu vit krevja – so einfalt er hetta.
Poul Michelsen
Løgtingsmaður
fyri Framsókn


text:
Ingi Samuelsen
07.04.2017 - 13:50
Mentan > List > Filmslist
Mánadagin byrjar fjórða umfarið av vælumtóktu norsku sjónvarpsrøðini ’Skam’ á NRK, og tað verður eisini seinastu partarnir í røðini, sum verða framleiddir. Tað boðar NRK frá í dag.
Fyrsti partur í seinasta umfarinum verður víst á NRK mánadagin kl. 13.28 norska tíð. Hesaferð er tað Sana Bakkoush, ið er høvuðspersónurin.
Tað er soleiðis, at í hvørjum umfari hevur ein av persónunum í vinaskaranum verið høvuðspersónurin. Í hesum fjórða umfari verður norski ungdómsheimurin vístur gjøgnum muslimsku gentuna, Sana.
- Sana er ein sterk persónligheit, kanska tann mest hugtakandi persónurin í sendirøðini. Hon hevur annað beinið í norsku mentanini og hitt í tí muslimsku. Sana hevur sína trúgv samstundis sum hon hevur vinir, og er upptikin av dreingjum og veitslum, sigur Håkon Moslet, redaksjónsleiðari hjá NRK P3.
Tað er Iman Meskini, sum spælir leiklutin sum Sana. Iman hevur tunesiskan pápa og norska mammu, og hevur í eini samrøðu greitt frá síni trúgv.
- Eg gangi við hijab, ikki bara tí at hann er vakur, hann er eisini eitt gott høvi at byrja eina samtalu. Eg havi lættari við at koma í samband við fólk tá eg eri í hijab. Hann vísir, at eg trúgvi á ein gud, og tá rokna fólk við, at tað er eitt evni, ið hevur mín áhuga. Um tey eisini trúgva á ein gud, hava vit okkurt til felags, segði hon millum annað í samrøðini við Universitas.
Umframt at vera sjónleikari, lesur hon arabisk og Miðeystur-frøði á universitetinum í Oslo og spælir kurvabólt.
Fyrsti partur av ’Skam’ varð vístur á NRK í september 2015, og einki hóvasták varð gjørt burtur úr tí tá, tí ætlanin var at tey ungu sjálv skuldu uppdaga sendirøðina upp á egnar fortreytir.
Í fjør tók sendirøðin dyk á seg við tað at fyrst tey skandinavisku londini og síðan alt fleiri vístu áhuga fyri ungdómsrøðini.
Kringvarp Føroya er nýliga farið undir at senda ’Skam’ eisini.
Beint fyri jól í fjør bórust tíðindini um, at heimskendi sjónvarpsframleiðarin Simon Fuller hevur keypt rættindini til røðina frá NRK, og longu í ár er ætlanin at koma við einari amerikanskari útgávu, skrivar NRK.


text:
Tynwald Hill, Man
Tynwald Hill (Tingvallarheygur) í St. Johns er aldagamli fundarstaðurin hjá løgtinginum á Man, sum hevur røtur, ið ganga longri aftur enn fyrsta túsundáraskiftið e.Kr.
Heyggurin í trøpputum sniði er gjørdur. Hann er um leið 25 m í tvørmáti við grundstøðið og 3,6 m høgur. Søga hansara gongur aftur til síðst í fornøld, tá ið fyrstu ábendingar um almenn ting eru at hóma. Seinni, tá ið ein konglig miðstøð tók at vaksa í Neb valley, sum er nærhendis, fekk staðurin størri týdning, og beint eftir túsundáraskiftið varð Tynwald Hill nýttur sum tjóðarligur tingstaður.
Tingið er framvegis virkið, og í 1979 var túsundárahald fyri tinginum, sum hevði virkað uttan íhald. Nú á døgum kemur The Tynwald Court (tingrætturin, men tað, ið svarar til okkara løgting) saman triðja týsdag í mánaðinum í modernaða høvuðsstaðnum í oynni, Douglas. Men eina ferð um árið, tann 5. juli, er hátíðarhald og almenn tingseta á Tynwald Hill. Hesin dagur er tjóðarhátíð í oynni, og lógirnar, sum eru samtyktar í farna ári, verða sagdar bæði á mangæliskum og enskum.
Tingstaðurin, Tynwald Hill, er so statt eitt av týdningarmestu fornminnum í oynni, men er kortini ikki bara ein ímynd um ríka arvin hjá fólkinum á Man, tí hann hevur eisini nútíðarligan týdning sum staður, har lív og mentan hjá samfelagnum verður myndað.
Tynwald Day
Tynwald Day er 5. juli, og fólk í túsundatali koma saman. Eitt umboð fyri bretska kongshúsið, vanliga vararíkisstjórin (the Lieutenant Governor), stjórnar hátíðartingsetuni, meðan tingið, embætisfólk og heiðursgestir er savnað á Tynwald Hill ella nærhendis. Høvuðsørindini eru at kunngera nýggju lógirnar, sum eru samtyktar í farna ári, og at geva fólki høvi at seta fram persónlig kærumál. Dagsins hátíðarhald er eitt framhald av teirri almennu tingsetuni, sum verður hildin at hava meir enn 1000 ár á baki.
Skrúðgongan
Hátíðarhaldið, sum fer fram úti, byrjar við skrúðgongu mannað við the Guard of Honour, Military Band og Standard Bearers saman við umboðum fyri skúlar og aðrar felagsskapir av Man. Tá ið vararíkisstjórin stígur fram, verður tað markað við eini hópflogssýning frá RAF, og síðan skoðar hann herin og leggur krans við krígsminnisvarðan, áðrenn tøgn verður hildin í ein minutt, og so fer hann saman við tingfólki, øðrum tignarfólki og innbodnum til gudstænastu í Royal Chapel (kongliga kapellinum)
Lógirnar verða kunngjørdar
Eftir gudstænastuna ganga tinglimir og luttakandi eftir Processional Way (skrúgongugøtuni) niðan á Tynwald Hill, har tey sessast eftir ávísari skipan við vararíkisstjóranum, embætisfólki hansara og løgrættuni (hægsta myndugleika á Tynwald) ovast, og teimum á baki koma valdu tinglimirnir (við minni myndugleika á Tynwald). At enda koma almenn embætisfólk, borgarlig tignarfólk og umboð fyri kirkjuna, og niðri á fjórða stigi eru plássini løgd burturav til prestar í ensku kirkjuni, og tveir pultar til the Deemsters (løgsøgumenninar) eru eisini har.
Vararíkisstjórin áleggur fyrsta løgsøgumanni at skipa fyri, at rætturin verður settur við orðunum “Fencing of the Court” (tingið verður biðið um at vísa góðan fundarsið), áðrenn lógirnar verða kunngjørdar. Fyrst løgsøgumaður sigur tær fyrst á enskum og annar løgsøgumaður á mangæliskum. Vararíkisstjórin býður síðan einum og hvørjum at seta fram kærumál, um tey hava eitt. Henda einfalda, men gamla mannagongd hevur við sær, at kærur verða bøttar, og kann beinleiðis úrslita í lógarsamtykt. Eftir tinghaldið, savnast lóggávutingið til fundar í Kapellinum at skriva undir lógarkunngerðirnar og viðgera onnur tingmál.
HVAT ER NÆRHENDIS?
Royal Chapel og the Fairfield
Ein gøta knýtir saman Tynwald Hill og the Royal Chapel of St John the Baptist 115 m eystanfyri. Bæði heyggurin og kapellið eru innan fyri bakaðan garð, ið er dánaður sum handvekt. Rundan um garðin er opið pláss – the Fairfield (Fløtan fagra).
Tynwald Hill, the Chapel og the Fairfield eru øll somul tætt við vestara enda á einum natúrligum háslætta úr eyri, sum stingur seg upp millum tvær greinar av ánni Neb einar 3 km í ein landssynning úr elligamla býnum Peel. Hesin háslætti er umframt alt annað, ið longu er nevnt, kendur fyri sínar mongu fornfrøðiligu útgrevstrir. Tann elsti er ein gravkista úr gróti ella eitt gravkamar kent sum Follagh y Vannin, sum er beint vestan fyri smala bygdavegin frá St. Johns runt um baksíðuna á Tynwald Hill til Glenooar. Gravkistan úr gróti verður tíðarfest til tíðliga í bronsuøld, um leið 2000 f. Kr., og hevði upprunaliga verið heygsett og huld av mold, steini og flagi.
Tynwaldsýningin í bygninginum næst Chapel of St John lýsir søguna og hátíðarhaldið á Tynwald Hill. Vitjanir til tinghúsið, Tynwald High Court, the House of Keys og Council Chambers kunnu fáast í lag við at ringja til 00 44 624 685520 ella telduposta library@tynwald.org.im
Borgir
Tað merkisverda Peel Castle og skansin á oynni St. Patrick’s Isle. Peel verður tíðarfest frá 9. øld til 19. øld.
Castle Rushen, Castletown er ein sjáldsama væl varðveitt borg, sum setur sín serliga dám á gamla høvuðsstaðin í oynni. Hon varð bygd í 12. øld og í nýtslu til 19. øld.
Søvn og framsýningar
The Manx Museum í Douglas lýsir landslagið, fornfrøðina, samfelagssøguna, náttúrusøguna og listina á Man, eins og tað eisini fevnir um landsbókasavn og landsskjalasavn.
The House of Manannan í Peel sigur søguna um keltar, víkingar og sigling og sjómansskap á Man, og tað er gandkendi verjin hjá oynni, Manannan, ið leiðir og lærir teg søguna.
Fornfrøði
Man hevur eitt ríkidømi av fornminnum. Millum áhugaverdu støðini eru búsetingar frá jarnøld og víkingatíð við The Braaid, millum Douglas og Foxdale, (http://www.iomguide.com/braaid.php), eisini er ein jarnaldarskansi við serligum heyggi, umframt kapell, gravir og skipsjarðarferð nærhendis Balladoole millum Castletown og Port St Mary. (www.iomguide.com/balladoole.php)
Garðar og lundir
Njót gongutúrin gjøgnum Tynwald National Park and Arboretum í St John’s, sum varð plantað eystan fyri og norðan fyri Tynwald Hill fyri at hátíðarhalda ártúsundskiftið á Tynwald. Beint vestan fyri Tynwald Hill eru garðarnir við Cooil y Ree í St. John’s.
Matur og drekka
The Tynwald Hill Inn í St John’s er ein rættilig ølstova við mati og livandi tónleiki. Hví ikki eta á Tynwald Hill Tearooms í St. John’s, sum er matstova við skeinkiloyvi, ið borðreiðir við nýggjum og feskum mati úr oynni. Til ber at fáa lættan miðmála, heimabakaða kaku, skons og ymisk sløg av budingi. Tynwald Mills í St. John’s, sum er ein umbygd mylla norðan fyri Tynwald Hill, býður mat út av húsinum og í smásølu.
KUNNING TIL VITJANDI
Vitja oynna Man
Man er vøkur oyggj við bergtakandi landslagi, óspiltum sondum og eini róligari tilveru í Írska havinum millum Bretland og Írland. Tað bendir tankarnar aftur í tíðina til keltar og víkingar og frameftir til nútíðarligt samskifti og vinnulív. Sum tegnland hjá bretsku krúnuni verður Man stjórnað av sínum lóggávutingi – Tynwald Court – og er hvørki partur av Stórabretlandi ella europeiska samveldinum (ES). Tú hevur kanska hoyrt um tey trý beinini á Man (tjóðarímyndin), mankettan, TT-kappingarnar ella royktu sildina av Man: men kom og síggj Tynwald Hill, okkara víkinga-, kelta- og miðaldarstøð, royn nakrar gongutúrar í heyggjuta landslagnum, fram við fjøruni ella á sondunum, og síðan skalt tú njóta sjógæti, loaghtan lambskjøt, ost og øl av Man.
Location
Contact Info
Isle of Man Tourism Division
Department of Economic Development
1st Floor St George's Court
Upper Church Street
Douglas
Isle of Man
IM1 1EX
Tel: 00 44 1624 686766
Email: tourism@gov.im


text:
Vinnarar kosnir í teknikappingini matur og gransking
Á Vísindavøkuni vóru virðislønir handaðar 6 børnum fyri tekningar, sum tey høvdu sent inn til teknikappingina hjá Granskingarráðnum.
Tað komu í alt 225 tekningar inn til teknikappingina, sum varð fyriskipað í samband við ársins Vísindavøku. Evnið var matur og gransking. Tekningarnar vóru bólkaðar í tveir bólkar – ein bólk við børnum upp til sjeynda flokki, og ein bólk frá áttanda flokki og upp til 19 ár.
Vinnararnir í kappingini vóru:
Yngri bólkur:
Nr. 1 – Guðrið Egholm, 13 ár.
Nr. 2 – Teitur Eysturoy Olsen, 9 ár.
Nr. 3 – Kristina Verlandsdóttir Hayfield, 7 ár.
Eldri bólkur:
Nr. 1 – Katrin Joensen-Næs, 14 ár.
Nr. 2 – Ása Eikhólm Trygvadóttir, 14 ár.
Nr. 3 – Lív Gunnarsdóttir, 15 ár.
Vinningarnir vóru 1.500 kr. til nr. 1 og 500 kr. til nr. 2 og 3. Eisini fingu allir vinnararnir heiðursbræv og bøkur frá Bókadeild Føroya Lærarafelags.
Í dómsnevndini vóru Oggi Lamhauge, listamaður, Solveig Debes, ráðgevi á Námi, og John D. Olsen fulltrúi í Granskingarráðnum.
Allar tekningarnar vóru sýndar fram á Vísindavøkuni og verða skjótt lagdar á Facebook síðuna hjá Granskingarráðnum.
Hetta segði dómsnevndini um tekningarnar
Sera nógvar spennandi og vakrar myndir komu inn. Myndirnar vísa granskarar, granskingarevni og vísa á gransking í mati á sera ymiskan hátt. Litirnir spenna víða: heilt frá ljósum og mildum til villar og myrkar litir. Granskararnir eru ungir, gamlir, dreingir, gentur, kvinnur og menn við langum og stuttum hári. Summar myndir eru álvarsligar og aðrar stuttligar. Summar eru einfaldar og aðrar fullar við smálutum og høgum detaljustigi. Felags fyri allar myndirnar er, at teknarin á sín egna hátt hevur gjørt sær nakar tankar um gransking og tað at granska í mati.
Vit í Granskingarráðnum eru sera fegin um allar tekningarnar. Takk fyri, at tit vildu luttaka. Tað at vit hava fingið so nógvar góðar myndir, hevur samstundis merkt, at dómsnevndin hevur havt eina trupla uppgávu. Dómsnevndin hevur við nærlagni og listarligum brillum valt hesar vinnararnar:
Yngri bólkur
Nr. 1 Guðrið Egholm 13 ár.
Myndin, sum hevur fingið fyrstu virðisløn, vísir royndargløs við ymiskum náttúru tilfeingi úr nærumhvørvi okkara. Gløsini standa í eini beinari røð á einum borði og navnaspjaldur er á hvørjum glasi, sum sigur, hvat í teimum er. Gløsini eru gjøgnumskygd, so vit eisini síggja, hvat er í teimum.
Guðrið skrivar sjálv um myndina:
“Her eru nøkur royndargløs við øllum møguligum djórum vit kunnu byrja at granska ella granska meiri. Eg haldi, at tað er týdningarmikið at vit vita hvat maturin inniheldur, áðrenn vit eta hann.”
Tað, sum serliga fangaði dómsnevndina, var, hvussu væl Guðrið hevur megnað at tekna gløsini í perspektivi og lýst gjøgnumskygdu tilfarskensluna í gløsunum. Tekningin er spennandi og lýsir eina breidd av mati vit kenna úr gerandisdegi okkara. Hetta er viðkomandi gransking, ið byrjar í gerandisdegi okkara.
Nr. 2. Teitur Eysturoy Olsen, 9 ár.
Myndin, sum hevur fingið aðru virðisløn, er myndbygningarliga sera væl sett saman. Hon hevur ein breiðan bláan bredda høgrumegin í myndini, sum ímyndar sjógv við fiski í. Ein smalri breddi er vinstrumegin í myndini og hann ímyndar strondina. Mitt á strondini síggja vit ein granskara, sum hyggur út á víða havið eftir øllum livandi verum, ið har eru. Myndin er fagurt litað við voks- ella oljukriti og blýanti og møguliga skava í við onkrum spískum luti.
Teitur skrivar sjálvur um myndina:
“Man kannar fiskin fyri at vita, um sjógvurin er dálkaður, tí sjógvurin kann síggja reinur út, hóast hann er dálkaður. Dálkaður fiskur er skaðiligur sum mannaføði. Dálkaður sjógvur ger, at fiskurin verður dálkaður. Dálking kann verða bæði tílíkt vit ikki síggja, skaðilig evni o.s.fr., men tað kann eisini vera tunnur, fløskur og tyggigummi og nógv annað.”
Dómsnevndin sigur, at myndaskipanin er djørv. Myndin er sera væl sett saman og hevur frálíka vakrar og fangandi litir. Myndevnið er havið, granskarin og tær verur, sum í havinum liva. Tekstur og mynd geva tilsamans eina heildarlýsing av fatanini hjá teknaranum.
Nr. 3, Kristina Verlandsdóttir Hayfield, 7 ár.
Myndin, sum hevur fingið triðju virðisløn, vísir tveir granskarar, ein drong og eina gentu, á hvør sínum stóli sitandi við eitt borð. Bæði tvey eru eins ílatin í fínum bláum kitli og svørtum buksum. Á borðinum er ein sjóneyka, sum gentan í myndini brúkar til at kanna ymisk sløg av frukt. Eisini stendur annar matur á borðinum. Drongurin skrivar úrslitini frá kanningunum niður á eitt pappír. Sostatt er eitt samskifti millum persónarnar á myndini, sum teknarin dugir sera væl at vísa.
Kristina skrivar um myndina:
“Á myndini eru tveir granskarar. Ein kona og ein maður. Tey gera kanningar, um maturin hevur eiturevni í sær. Tann eini skrivar um matin og hin kannar matin við at hyggja í mikroskop.”
Dómsnevndin heldur, at Kristina hevur megnað at fanga evnið í teknikappingini og gjørt tað viðkomandi fyri sín aldursbólk. Gransking verður her gjørd gerandislig – her er einki gátuført ella dult.
Eldri bólkur
Nr. 1, Katrin Joensen-Næs, 14 ár.
Myndin, sum hevur fingið fyrstu virðisløn, lýsir ein djúpthugsandi granskara mitt í einum rúmi. Kring um hana eru ymiskir spennandi lutir, ið vísa til gransking. Ein bókahill er uttast til vinstru í myndini við royndarglasi, bókum, globusi og øðrum. Serliga fangandi er menningin frá kúlurammuni á niðastu hill til royndarglasið í ovastu hill, ið kann geva ábendingar um eina menning í granskingarhøpi. Ein talva við ymiskum frymlum hongur á vegginum og eitt føroyskt flagg stendur á borðinum. Ein væl teknað ketta liggur undir borðinum. Hartil hongur eitt sitat av Isaac Newton, á vegginum, sum sigur nakað um, hvussu øll gransking byggir á undanfarnar royndir.
Dómsnevndin sigur, at Katrin hevur teknað eina listarliga er sera væl frágingna mynd og evnið er somuleiðis væl fangað.
Nr. 2, Ása Eikholm Trygvadóttir, 14 ár.
Myndin, sum hevur fingið aðru virðisløn, er ein neyv lýsing av eini verkstovu har ymiskar royndir verða gjørdar. Í vinstru síðu í myndini síggja vit eitt akvarinum við livandi sjódjórum og við tí stendur ein genta við einum glúpi í hondini. Omanfyri hana er eitt bókaskáp við ymiskum lutum, sum hava við gransking at gera. Høgrumegin í myndini sita tveir granskarar. Annar sker flak av einum toski og hin sker í eitt grindastykki. Omanfyri teir longst til høgru er ein mynd av einum makreli, ið veður vístur á eini samvirknari talvu. Litirnir í myndini eru sera spennandi og hevur Ása brúkt ljósar litblýantar og vanligan blýant.
Um myndina sigur Ása:
“Á tekningini síggja vit ein granskara, ein genta, sum roynir at fanga nakrar fiskar, so hon kann kanna og granska skræðuna. Longri til høgru síggja vit ein ljóshærdan granskara, ein drong, sum flekir ein fisk fyri at kanna hann. Síðani síggja vit ein myrkhærdan granskara, ein drong, sum kannar grind og spik frá einum grindahvali.
Á vegginum síggja vit eina mynd av havhestum og á eini aðrari mynd síggja vit ein grindahval og so síggja vit eisini eina teldu, har man sær inn í ein makrel – innvølin.
Á tekningini eru eisini fleiri skuffur, har tey m.a. goyma ymisk áhugaverd og týðandi granskingarskjøl í. Á hinum vegginum er ein hill við nógvum bókum, kassum og gløsum, hetta eru alt neyðug amboð, sum ein granskari brúkar. Vit síggja eina teldu, sum hongur á vegginum, og undir telduni er ein talva við nøkrum granskingarúrslitum á.”
Dómsnevndin sigur, at Ása hevur teknað eina sera nágreiniliga og væl perseptiveraða mynd við heilt serligum áhuga fyri smálutunum. Hon hevur somuleiðis megnað at fanga evnið á teknikappingini.
Nr. 3, Lív Gunnarsdóttir, 15 ár.
Myndin, sum hevur fingið triðju virðisløn, vísir nøkur royndargløs fremst á myndini við ymiskum veskum og mati. Úr einum royndarglasi kemur roykur og úr einum øðrum síggja vit bløðrur. Uppaftur í øðrum royndarglasi síggja vit ein fisk, sum upploysist í vesku. Eitt stabbadiagram og ein strikumynd síggjast eisini á myndini. Oman fyri strikumyndina eru eygu við brillum á eini nøs, sum vísir ein granskara, ið hyggur inn gjøgnum ein rút inn til royndargløsini.
Um myndina sigur Lív:
“ Hesa tekningina gjørdi eg, tí eg helt, at hon lýsti sera væl gransking og mat, á ein stuttligan hátt.”
Dómsnevndin sigur, at Lív hevur á ein skemtiligan hátt fangað evnið í teknikappingini. Myndin er sera klár og eintýdd við tryggum stikum og klárum litunum. Stóru og fangandi eyguni, sum goyma seg handan gløsini draga hugin til eygleiðing og ansni, ið eru tveir týdningarmiklir eginleikar hjá einum granskara.


text:
Tað sigur Vár í hesari videoini hjá Fólkaheilsuráðnum, og tað siga vit onnur eisini 🙂
Category: Heilsa
Øll kunnu svimja
Góð video, hendan her, hjá Scottish Swimming !
Svam fyri Svøríki á OL í 1976, nú vil hann í fongsul
Mikael Brandén luttók fyri Svøríki sum 16-ára-gamalur í svimjing á Olympisku Leikum í Montreal í 1976, men var síðani plágaður av skaða, til hann gavst og skifti til body building, og endaði í misnýtslu av anabolskum steroidum, sum so aftur førdi til sálarligar trupulleikar. Nú stjelur hann sjónvarp og líknandi og ynskir sær ein longri fongsulsdóm, til at fáa skil uppá sítt lív.


text:
Børn í Føroyum verða tvungin at liva í harðskapi
Eitt netverk av 40 føroyingum, sum einamest eru foreldur, stríðast við at myndugleikar ikki taka teirra ákærir um harðskap fyri fult, og ikki kanna hesi mál. Tað kom fram í sendingini Rák (4). Hetta rakar børnini meinast, men foreldur, ommur, abbar, systkin og onnur í familjuni líða øll undir hesum viðurskiftum.
Ein typisk søga sum gongur aftur í netverkinum er, at tá eitt foreldur við børnum endiliga megnar at koma seg burturúr einum harðskapsraktum parlagi, og væntar at fáa hjálp frá myndugleikunum, verða ákærir um harðskap ikki tiknar fyri fult og einki verður kanna. Í tíðarinnar anda vigar javnstøða nógv tá tað kemur til at áseta hvussu nógva samveru foreldur skulu hava, og tað at børn skulu hava samveru við bæði foreldur vigar juridiskt meira enn tørvurin hjá barninum. Børn verða soleiðis tvungin til tvey foreldur hóast tað eina er óegnað. Nógv foreldur verða av Ríkisumboðnum áløgd, at útleverað børn til eitt harðrent foreldur. Hetta førir ofta við sær at harðskapurin á børnini økist, tí nú er barnið óvart og einsamalt saman við tí foreldrinum sum fremur harðskap. Umframt at hetta hevur avleiðingar á lívsgóðskuna hjá hinum foreldrinum og familjuni.
Kathrina Lindenskov Holm, sálarfrøðingur, segði í sendingini Rák (3) at besta vápn at fyribyrgja harskap er at verja børnini. Tað at fremja harðskap er tengt at barndóminum, ein sosialur arvur, so fyri at fáa eitt samfelag við minni harðskapi eru tað børnini sum mugu verjast.
Sidsel Jensdatter Lyster, prestur og løgfrøðilesandi, hevur 10 ára royndir at arbeiða við harðskapsrakt menniskju, sum koma í klemmu vegna jura og væntandi samfelagsligar arbeiðsmannagongdir. Hon sigur at samstarv millum myndugleikar virkar ikki, og sigur at ein loysn hevði verið at fingið rættarsálarfrøði inn í mál um foreldraførleika. Rættarsálarfrøðingar hava innlit í persónleikaóløg og menniskju sum fremja harðskap. Sum støðan er nú hava myndugleikar og fakfólk, sum arbeiða á økinum, ikki tey røttu menniskjaligu innlit, sigur Sidsel Lyster millum annað. Sidsel hevur verið við til at stovna netverk í Danmark, Noreg, Íslandi og Føroyum fyri fólk sum líða undir harðskapi, men ikki verða hoyrd av myndugleikum. Í skrivandi stund eru eini 1500 fólk partur av hesum netverkum. Hoyri meira um evnið í sendingini Rák (4) her. Samrøðan við Sidsel Jensdatter Lyster byrjar uml. 44 minuttir inni í sendingini.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Líknandi tíðindi
Mest lisið í farnu viku
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Løtan er ikki røtt
Gjørd av byggiblokkum
Doyði av e-sigarettini
Hetta kann ikki góðtakast
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Konsert við Siloakórinum
Reyðmaðkurin hvørvur úr troyttari jørð
So ymisk og tó
Hamas: 50 av teimum sum mánadagin lótu lív í Gaza, vóru okkara limir
Nær var tað?
Leivur Frederiksen tippar
Mikkel skal føða
Naddoddur, eitt virkið bátafelag
Samband
Postboks 226
FO-600 Saltangará


text:
Fýra yrkingar eftir føroyska yrkjaran Guðrið Helmsdal eru við í seinasta nummarinum av Structo Magazine. Structo er bretskt bókmentatíðarrit, ið eins og Vencil, verður givið út tvær ferðir. Í tíðarritinum eru yrkingar, stuttsøgur og ritroyndir úr øllum heiminum. Níggjunda nummar fæst her: http://www.structomagazine.co.uk/shop.html Randi Ward hevur týtt yrkingarnar: “Fjarðakvirra”, “Morgunfjøll”, “Heystfjøll” og “Solnedgang” úr føroyskum og donskum til […]
Pláss. Eitt ævintýr Ein maður situr á einum beinki dag um dag og altíð hendir okkurt dustið fýkur tá vognarnir koyra framvið og har eru altíð andlit og røddir Og fólk nýta tey orð sum tey nú einaferð nýta og maðurin situr á beinki sínum og skilir allan heimin. Knud Sørensen Oddfríður Marni […]
Aften I vinklernes aften: lægges der gulvbrædder husene: læsses med ben og etagerne: tynger vinduer: tælles af mørket et mens murene: følger planeten. Simon Grotrian Úr savninum Næste himmel frá 1989 OMR
Ein nýggjur Vencil, Vencil 12, er júst sendur haldarum og fæst nú eisini til keyps í bókahandlum. Vónandi liggur hann væl á hjá æraðu lesarum hans. Nú stundar til nýggja innlatingarfreist. Hvør kann senda inn? Øll kunnu senda inn tilfar til Vencil, og tað kann gerast alt árið runt. 1. februar 2013 skulu vit hava […]
Við nýggjari solobass og yrkingafløgu Øssur Johannesen hevur gjørt eina nýggja tvífløgu, ið kallast: Vindurin blæsur ígjøgnum markið ímillum tey livandi, og tey deyðu. Onnur fløgan inniheldur solobass við egnum kompositiónum umframt egnar tulkingar av Beethoven, Led Zeppelin, Uriah Heep, Grieg, Mingus, Tjaikovsky, Paul McCartney og ein sálm. Basstónleikurin er melodiøsur, tungur, villur, syrgiligur, við […]
Jólini eru løgd aftur um bak. Nýggja árið er skotið í gongd. Kíkarnir eru fyltir við útlendskum og føroyskum mati, bommini eru kílað niður millum ræst og feskt. Familjan hevur verið samlað, og gott er at hava góða familju at samlast um. Vit, sum kunnu sita saman við okkara kæru, og ikki í einingi, vit […]


text:
Fráboðan!
Ormur er staðfestur í flokkinum. Haldið eyguni við!
Samanhangandi skrift.
Nú byrja vit so spakuliga at skriva samanhangandi skrift. Tey, sum eru trygg við skriftina og hava hug at skriva samanhangandi, gera tað. Onnur fara spakuliga í gongd. Tey skriva eitt pettið samanhangandi og eitt pettið við vanligari skrift. Tað er sera týdningarmikið, at man ger sær ómak. Eitt pappír við bókstavunum liggur í millum arbeiðsbókina. Skiftið er trupult hjá summum, men vit arbeiða spakuliga frameftir :-) VH. Joan.


text:
Orð: Carl Olof Rosenius
Lag: Ókendur
Týtt: Victor Danielsen
1. Gangi eg um heiðar, fjøll og dalar,
fylgir vinur mær, eg hoyri hann;
tó ósjónligur, hann til mín talar
troyst og revsing, sum mær tørva kann.
Tað er hirðin, sum mítt hjarta eigur,
sum breyt deyðans vald á foldum her,
hann, sum seyð sín røktar, føðir, leiðir,
og sum ævigt trúgvur er.
2. Alt, mær tørvar nú og allar ævir,
alt í øllum vinur mín er mær;
alt, ið ger, eg ei kann vera glaður,
bøtir hann, tí eyga hans tað sær.
Víst kann eg hann stundum ikki síggja,
men hann segði: Eina lítla stund –
so er aftur ljóst, og gleði nýggja
gevur hann í hjartans grund.
3. Jesus væl í huga Tummas hevur,
tyngdan sárt av ivans hørðu neyð,
skundar sær og honum loyvi gevur
til at sjá hans sár og nema tey;
Tummas rørist, tá hann Jesus skoðar,
sær hans eyma kærleika til sín,
og við hjarta, sum í gleði logar,
rópar: Gud og Harri mín!
4. Unn mær við, áh, Jesus, hesa gleði,
sum burt rekur ivans hørðu trongd,
skriva teg á hjarta mítt við megi,
metta mína sterku sálarsvongd!
Góði Hirði, minst, tín seyður veiki,
vunnin gjøgnum tíni gleðiboð,
her í stríðsins harða, ónda leiki
tørvar teg at kenna so!
5. Fylg mær, eyma, gjøgnumstungna hjarta,
her í oyðimørk á míni leið,
so í myrkri og í ljósi bjarta
sál mín teg úr eygsjón missir ei!
Lat meg sovna við títt bróst hitt heita,
sum meg vekja upp skal røddin tín,
tá eg tær skal hesa heilsu veita:
Áh, mín Gud og Harri mín!


text:
Útgivið tann: 25.09.2013
Uppstendur (Jógvan í Lon Jacobsen)
Skrivað hevur: Jógvan Andersen
Tað tykist sum um summi blaðfólk hava ov góðan hug til at umseta danskar máliskur orð fyri orð til føroyskt. Men hóast orðini hvørt í sínum lagi eru góð føroysk orð, er ikki vist, at samansetingin er føroysk fyri tað. Eitt blað skrivaði herfyri: tá ið klandur uppstendur millum feløg. Hóast orðini upp og stendur bæði eru góð føroysk orð, er samansetingin uppstendur ikki føroysk í hesum samanhangi. Vit kundu í staðin sagt: tá ið klandur kemur í, ella tá ið klandur tekur seg upp. Vit siga jú heldur ikki, at Jesus uppreis frá deyðum, men reis upp frá deyðum.


text:
Atkvųšugreišsla į hagastevnu
Um atkvųšugreišslu į hagastevnu, veršur vķst til reglurnar ķ § 7a, §§ 8-11 og 13 ķ Lov for Fęrųerne om Grandestęvne frį 18. mai 1937.
Atkvųšurętt hevur:
§ 7a: ķ teimum ķ § 1 nr. 1 umrųddu sakum hvųr ķ ognini luthavandi įnari
(ķ lunnindum hvųr parthavari ķ felagnum);
(§ 1 nr. 1: vištųkur um nżtslu av jaršarognum og lunnindum, sum eru feli, og sum taš ikki sambęrt lóggįvuni skal takast avgerš um į hagastevnu ella į annar serliga hįtt um nżtsluna).
§ 8: Brśkari av almennari jųrš veršur javnmettur viš įnara, uttan so at taš ķ einstųkum fųri av avvaršandi myndugleika er tikin onnur avgerš. Annar brśkari kann bert atkvųša įnarans vegna, har iš taš er serliga įsett. Annars kann eingin atkvųša fyri onnur uttan viš skrivligari fulltrś.
§ 9: Ķ teimum ķ § 1 nr. 1 umrųddu sakunum kann avgerš takast, tį iš hon veršur samtykt av teimum viš atkvųšurętti, sum tilsamans eru ķ minsta lagi:
a) helvtartališ av teimum mųttu viš atkvųšurętti og
b) helvtin av markatalinum hjį teimum mųttu viš atkvųšurętti og eisini
c) ein trišingur av ųllum markatalinum.
Eru partarnir hjį teimum viš atkvųšurętti ķ felanum įsett viš ųšrum lutfalli enn markatali, veršur viškomandi lutfall samsvarandi brśkt.
§ 10: Standa atkvųšurnar, roknašar eftir talinum (§ 9a) og atkvųšurnar roknašar eftir markatalinum (§ 9b og c.), į jųvnum, er sakin fallin uttan so, at so mong viš atkvųšurętti, sum nevnd ķ § 9a. ella § 9b. į sjįlvari grannastevnuni krevja, at sakin skal avgerast viš geršarręttin.
§ 11: Er geršarręttur kravdur sambęrt § 10, skal į grannastevnu (hagastevnu) veljast 1 geršarręttarmašur viš atkvųšumeiriluta roknaš eftir talinum į teimum, iš atkvųša, og 1 geršarręttarmašur viš atkvųšumeiriluta roknaš eftir markatalinum hjį teimum, iš atkvųša. Geršarręttarmenninir velja ein įstųšumann, įšrenn teir fara undir višgeršina; eru teir ósamdir um vališ, velur sżslumašurin hann. Hvųr ķ bygdini bśgvandi jaršarbrśkari, sum ikki hevur fylt 60 įr, er skyldigur at taka viš vali sum geršarręttarmašur ella įstųšumašur.
Geršarręttarśrskuršurin skal gerast innan 4 vikur eftir grannastevnuna og beinanvegin sigast sżslumanninum. Hesin hevur sama gildi sum ein grannastevnuvištųka, tó bert fyri tķšarskeišiš til fżramįnašardagin eftir grannastevnuna į tķ nęsta fylgjandi įlmanakkaįri.
§ 13: Metir sżslumašurin eina į grannastevnu ella viš geršarrętti samsvarandi §§ 9-12 gjųrda vištųku vera ólógliga, leggur hann hana nišur sjįlvt um eingin talar at ķmóti henni, og sķšani skal hann beinanvegin beina landsstżrinum spurningin til avgeršar. Hendan avgeršin stendur viš, uttan so at sakin veršur skotin inn fyri landbśnašarstevnuna innan 8 vikur eftir, at avgeršin hjį landsstżrinum er kunngjųrd ķ avvaršandi bygd.
Um annars nakar kennir seg óręttašan viš slķkari vištųku og tķ ętlar at mótmęla gildi hennara, kann hann innanfyri 8 vikur eftir tann dagin, tį iš avgeršin er tikin (ella um sakin er gjųrd av viš geršarrętti, innanfyri 8 vikur eftir tann dagin, tį iš geršarręttarśrskuršurin er gjųrdur) skjóta spurningin um hetta inn fyri landbśnašarstevnuna. Vištųkan veršur ķ tķ fųri lųgd nišur, til sakin viš śrskurši er endaliga gjųrd av.
Eg skal seta upp eitt dųmi her:
Ķ bygdini S mųttu 23 fólk į fundi at taka stųšu til eitt uppskot. 10 fólk atkvųddu fyri uppskotinum og framgongur av § 9, at uppskotiš er falliš, soframt ųll hųvdu atkvųšurętt.
Fyri at uppskotiš skal vinna frama krevst, at minst 12 av teimum 23 atkvųša fyri (§ 9a) og at hesi umboša ķ minsta lagi helvtina av markatalinum hjį teimum, iš eru mųtt taš vil siga minst helvtina av samlaša markatalinum, iš hesi 23 eiga (tey mųttu eftir § 9b) og samstundis skal minst ein trišingur av ųllum markatalinum verša fyri taš vil siga at um vit hugsa okkum til, at hesi 12 atkvųša fyri uppskotinum, so skulu hesi umframt at umboša ķ minsta lagi helvtina av markatalinum, sum tey mųttu eiga, eisini umboša ķ minsta lagi trišapartin av samlaša markatalinum ķ t.d. haganum.
Kįri Thorsteinsson


text:
Tamur aðalfundur
TB | 27/11/12
Tvøroyrar Bóltfelag hevði aðalfund herfyri, og hóast tað var rættuliga spennandi, at hoyra um vitjanina hjá Sheffield FC á Tvøroyri í summar, so hoyrdist lítið um leikaratilgongd, og venjaraspurningurin er eisini ósvaraður enn. Fundarfólkið spurdi, sum vera man, um hesi týdningarmiklu mál, men svarið var eintýtt, frá endurvalda formanninum, Andra Dalfoss; -Arbeitt verður við málunum, og meira fæst at vita, um miðjan desember. Fyribils verða tað Hans Fróði Hansen og Karl Øster, ið taka sær av hópinum, til venjarin verður settur, og arbeiðið veruliga byrjar, segði formaðurin í Tvøroyrar Bóltfelag, Andre Dalfoss, sum tók við afturvali á aðalfundi felagsins
Fyrr í vetur kundi lesast her á síðuni, at felagið skrivaði undir sáttmálar við lyklaleikarar, umframt nakrar yngri leikarar. Men enn er eitt sindur eftir, til hópurin er fult mannaður. Tí var spenningurin sjálvandi stórur, undan aðalfundinum, um nakað nýtt mundi verða at frætta. Men so varð tó ikki. Um sæð verður burtur frá hesum, so stendur Tvøroyri frammanfyri einum sera spennandi summari. Stórsligin vitjan er fingin í lag, av ongum minni enn heimsins elsta fótbóltsfelagi, Sheffield FC, úr Onglandi. Forvitnisliga hugskotið eigur Hans Fróði Hansen, Ítróttarstjóri hjá Tvøroyrar Bóltfelag.
Søgulig og forvitnislig vitjan
Ítróttarstjóri okkara, Hans Fróði Hansen fekk samband við nýggja direktørin hjá Sheffield FC, sum hevur sett út í kortið, at enska felagið fer á rundferð kring heimin, til tess at promovera stórsligna felagið. Sheffield FC varð sett á stovn í 1857, og varð harvið fyrsta fótbóltsfelag í heiminum. Teir løgdu lunnar undir fótbóltin, og tá bretarnir so hoyrdu um Tvøroyrar Bóltfelag, og okkara nøkunlunda líknandi søgu. blivu teir bergtiknir alt fyri eitt. Ein avtala kom í lag heilt skjótt, og kenda enska felagið kemur sostatt á vitjan á Tvøroyri í juli mánaði. Saman hava hesi bæði stórslignu feløg eina 275 ára langa søgu, so tá tosað verður um søguligar dystir, so slær ongin hendan her, sum verður spældur við Stórá í juli mánaði 2013.
Nevndirnar blivu allar afturvaldar
Í starvsnevndini var tað bert formannsessurin, sum stóð fyri valið, og í hendan sess, bleiv Andre Dalfoss afturvaldur.
Fótbóltsdeildin og ungdómsdeildin blivu báðar mannaðar á sama hátt, sum frammanundan, so organisatoriskt er Tvøroyrar Bóltfelag nøkunlunda til reiðar til kappingarárið í 2013.


text:
Erbylgjufelagið hevur fingið alment innlit í umsókn frá Føroya Tele til Tórshavnar kommunu um loyvi til uppsetan av nýggjum fartelefonmastrum. Her kanst tú síggja ætlanina í pdf fílu:
- Plasering av nýggjum fart. mastrum í Tórshavnar Kommunu: 10 kort
- Høvuðsyvirlit – beskrivilsi, slag og hædd av nýggjum mastrum
………………………………….
Fartelefonir hava brúk fyri fartelefonmastrum fyri at kunna flyta samrøðuna millum tey, ið tosa saman. Hesar mastrar standa úti í fjøllunum, í bygdum øki t.d. uppi í lyktapelum, á skorsteinum og húsatekjum. Mastrar, ið standa minni enn 500 metrar frá bústøðum og arbeiðsplássum, eru ein greiður heilsuvandi, sambært óheftari gransking.
Fartelefonmastrar og vánalig heilsa
Grafur (t.v.) úr Rimbach kanningini: Vísir broytingina av phenylethylamine (PEA) av fólkum, ið búðu við nýggju GSM fartelefonmastrina – her samanborið við tey, ið eisini høvdu tráðleysar heimatelefonir. PEA regulerar m.a. lag, árvakni og orku í fólki. (grafurin strekkir seg yvir góðar 18 mánaðar).
Tá nýggj fartelefonmastur skuldi setast upp í Kempten West, Týsklandi í 2006, kannaðu læknar blóði á nøkrum av íbúgvunum. Blóðroyndir blivu tiknar av 28 fólkum áðrenn masturin bleiv tikin í nýtslu, og so aftur tá masturin hevði virkað 5 mánaðar. Úrslitið vísti, at melantonin (svøvn-hormonið) og serontonin (eydnu-horminið) innihaldið í blóðinum broyttist heilt nógv til tað verra.
Melantonin-framleiðslan, ið hevur ein høvuðsleiklut í immunverjuni, minkaði við eini helvt um náttina – og varð ov høgt um dagin. Høgt innihald um dagin ger fólk linlig.
Taiwan tók í 2007 avleiðingarnar av vandanum frá mikrobylgjum og gav boð um at taka allar 1500 basustøðirnar (fartelefonmastrar og sendarar) niður av skúlaøkjum og íbúðarøkjum. Tekniskt var onki til hindurs fyri at taka hesar niður, tí tað vóru heilar fýra ferðir so nógvar mastrar settar upp enn brúk var fyri, greiddi The China Post frá.
Palm Beach county í Florida, Los Angeles í California og New Zealand hava øll forbjóðað fartelefonsendarum og antennum tætt við skúlar, grundað á heilsuvandan(pdf).
India (2012)
1) tekur niður 298 fartelefonmastrar í næststørsta býnum Guarcon í landslutinum Haryana, tí tær eru ov tætt við íbúðarøki og eru ein heilsuvandi, greiðir The Times of India frá.
2) setir mest loyvdu geisling frá fartelefonmastrum/sendarum niður við 90% – frá úr 9,2W/m² niður til 0,92W/m², ið eisini er nógv lægri enn tað Danmark loyvir (9W/m²).
3) Ídnaðarbýurin Nodia flytir 300 fartelefon mastrar burtur frá íbúðarøkjum (í 2013), út til meira oyðin støð, skrivar The Pioneer.
Olvera í Spania (2012), ein vakur býur í Cadiz landslutinum, hevur gjørt av, at býurin skal verða tann fyrsti, sum er heilt fríur fyri mikrobylgjubylgjudálking, greiður m.a. hesin bloggarin frá.
Sponsk kanning (2014): Kanningin vísti, at fólk fáa negativa neurologiska ávirkan av geislingini frá fartelefonmastrum, alt eftir hvussu sterk geislingin frá fartelefonmastrunum er, skrivar danski felagsskapurin Rådet for Helbredssikker Telekommunikation. Symptomini eru m.a. høvuðpína, hjartatrupulleikar, vantandi matarlyst og trupulleikar at savna seg.
Alternativ til øking av sendistyrkini frá fartelefonmastrum
(femtocells), ið er ein lítil fartelefon basustøð til heim og stovnar, ið vilja brúka fartelefonir, vil fartelefonferðslan, ið annars vanliga gongur umvegis fartelefonmastrarnar, ístaðin fara frá fartelefonini og inn gjøgnum internetið heima við hús – hetta vil minkað um generellu mikrobylgju-geislingina av fólki og umhvørvi. Tað nevnir Andrew Goldsworthy, BSc PhD, fyrrv. undirvísari í lívfrøði á Imperial College London í brævið til ensku mynduleikarnar.


text:
Viðlíkhald av almennum bygningurm
Yvirskipaða endamálið við bygningsviðlíkahaldi er at tryggja byggitekniska støðið á almennum bygningum, og at tryggja virkseminum í bygningunum fullgóðar og vælvirkandi karmar.
Landsverk arbeiðir við at skráseta allar bygningar hjá landinum, soleiðis at møguligt er at gera eina langtíðar viðlíkahaldsætlan fyri hesar bygningarnar. Hetta arbeiðið verður gjørt í samráði við aðalráðini og avvarðandi stovnar.
Viðlíkahaldsarbeiði fevnir tó um annað, enn bert vanligt viðlíkahald. Landsverk veitir bæði byggilistarliga & -tøknuliga ráðgeving í samband við størri og smærri umbyggingar, dagføringar og tillagingar o.a. hjá landinum.
Landsverk veitir ráðgeving, sum er beinleiðis tengd at øðrum pørtum av bygging yvirhøvur. Eitt nú kanningar, støðumetingar, gerð av byggiskrá ella annað.
Landsverk ger ymiskar verkætlanir og luttekur í nevndararbeiði, sum á byggilistarligan ella byggifrøðiligan hátt livir upp til áhugamál landsins.
Landsverk hevur eftirlit og ger tilmæli um leigumál og keyp av ognum fyri landið.
Søguligir bygningar
Løgtingslóg um friðan av fornminnum og bygningum, sum seinast broytt við løgtingslóg nr. 11 frá 19. apríl 1972, er galdandi fyri allar friðlýstar bygningar og bygningspartar í Føroyum.
Vegna Føroya Landsstýri hevur byggideildin á Landsverki í neyvum samarstarvi við Forngripasavnið til uppgávu at viðlíkahalda og umvæla friðlýstar bygningar landsins
Leigumál
Landsverk er góðkennnandi myndugleikin í sambandi við leigumál hjá aðalráðunum og avvarðandi stovnum. Uppgávan er at ráðgeva í sambandi við leigumál, og at góðkenna allar leigusáttmálar.
Keyp av ognum
Landsverk ger í hvørjum einstøkum føri eina støðumeting. Mett verður um eina ogn í mun til tað virksemi, sum ognin skal hýsa. Somuleiðis verður mett um byggitøkniliga støðið á ognini.
Eisini verður mett um kostna fyri møguligar broytingar, tillagingar ella umvælingar.
Orkutøk
Landsverk ger eitt miðvíst arbeiði fyri at betra um bygningarnar hjá landinum. Serliga við atlit í sambandi við orkunýtslu. Bygningar, sum hóska væl til orkuumvæling, verða útvaldir, og síðani verður arbeitt við at orkuumvæla hesar.
Endamálið við okuumvælingini er bæði at minka um orkunýtsluna og at betra um komfort, funktion og hækka støðið á bygningum landsins. Miðað verður ímóti at arbeiða við bæði disponering, klimaskermi, hitakeldum, stýringum og atburði.


text:
Fríggjakvøldið 17. mai skipar Meginfelag Føroyskra Studenta fyri spennandi
tiltaki á Norðurbryggju í Keypmannahavn.
Hesafer varpar MFS ljós á byrðardygd og varandi orkukeldur.
Føroyar vilja lækka CO² útlátið við 20% í 2020, og
frá 2005 til 2012 er útlátið lækkað við 7%. Síðan 2009 hava Føroyar havt ein
veðurlagspolitikk/vakstrarhúspolitikk, ið hevur til endamáls at lækka um
vakstrarhúsgassini, men higartil hevur tað ikki havt úrslit við sær, tí útlátið
var hægri í 2012 enn 2009. Ein atfinning er, at tað skulu størri og
meira umfatandi politisk tiltøk til. T.d. var grøn menning ikki ein partur av
dagsskránni til síðsta Løgtingsvalið í 2011.
Føroyar eru eitt lítið land, og útlátið er lutfalsliga til íbúgvatalið í hægra lagi. Hetta kemst millum annað av fiskiflotanum, ið letur út 40% av samlaða útlátinum av CO² í Føroyum, og fiskaídnaðinum, ið brúkar 40% av samlaðu lívrunnu nýtsluni í Føroyum.
Til tiltakið hava vit bjóða umboðum fyri
framtaksfeløgini og Vinnumálaráðið, ið saman koma at geva okkum eina betri
vitan um evnið og harvið vónandi eisini leggja upp til breitt kjak um menning
av bæði grønari og bláari orku í Føroyum.
Umboðini eru:
Jóhan Dahl, landstýrismaður í vinnumálaráðum
Terji Nielsen, verkfrøðingur og verkætlanarleiðari, SEV
Suni Petersen fyri Umhvørvisstovuna
Meinhard Eliasen fyri Jarðfeingi
meira um tiltakið her: https://www.facebook.com/events/166076636892235/?fref=ts
Dyrnar lata upp kl. 19. Tiltakið byrjar kl. 19.30
Verður á Norðurbryggju fríggjakvøldið 17. mai
Strandgade 91, 1401 Keypmannahavn


text:
Boris Spasskij
Boris Vasiljevitj Spasskij (Бopи́c Bacи́лbeBич Cпácckий), føddur 30. januar 1937, er ein russiskur stórmeistari og fyrrverandi heimsmeistari í talvi. Hann var tann 10. talvheimsmeistarin og vann hann heitið fleiri ár á rað frá 1969 til 1972. Hann er kendur sum ein av teimum størstu telvarunum, og er hann eisini tann elsti talvheimsmeistarin, ið er á lívi.
Spasskij vann Sovjetiska Talvmeistaraskapin tvær ferðir (1961, 1973) og tvær ferðir tapti hann finaluna (1956, 1963). Hann var ein av kandidatunum til Talv Heimsmeistaraskapin sjey ferðir (1956, 1965, 1968, 1974, 1977, 1980 og 1985).
Á Talv-OL í 1984 í Thessaloniki megnaði føroyski telvarin John Rødgaard at spæla javnt móti Spasskij.
Barna- og ungdómsárini[rætta | rætta wikitekst]
Hann varð føddur í Leningrad (nú Sankta Pætursborg) og lærdi at telva sum fimm ára gamal, tá hann og mong onnur vóru evakueraði úr býnum við einum toki undir Seinna heimsbardaga. Hann gjørdist rættiliga kendur í Sovjetsamveldinum, tá hann sum 10 ára gamal vann á táverandi sovjetiska meistaranum Mikhail Botvinnik, sum leikti simultantalv í Leningrad. Fyrsti talvvenjari hansara í barnaárunum var Vladimir Zak. Gjøgnum barna- og ungdómsárini, frá hann var 10-ára gamal, vandi Spasskij ofta talv í fleiri tímar hvønn dag saman við venjarum á meistarastigi. Hann setti fleiri met sum yngsti sovjetiski telvarin ið uppnáddi ymiskar rankingar á ávísum aldri (sum 10, 11 og 15 ára gamal). Í 1952, tá hann var 15 ára gamal, skoraði hann 50% í sovjetiska meistaraskapinum í semifinaluni, og gjørdist nummar tvey í Leningrad Meistaraskapinum sama árið. Hann vann IM heitið í 1953 og stórmeistaraheitið GM í 1955.
Keldur[rætta | rætta wikitekst]


text:
Hølini verða bert útlánt til limir í felagnum.
Stólar og borð verða ikki lánt út.
Leiðbeining fyri útleigan av húsinum
Góðu limur!!
- Ruddið borðini og stólarnir skulu stáplast.
- Verður nakað av týdningi brotið, verða tit biðin um at siga okkum frá, endurgjald verður lagt afturat.
- Um tit ikki hava vaska eftir tykkum, verður rokning løgt afturat leiguni.
- Ikki er loyvt at taka steintoy o.a. út úr húsinum.
- Ikki loyvt at roykja í hølum felagsins.
- Heitt verður á tykkum at tøma skrellispannir. Kontainari er uttanfyri.
- Minnist til at taka allar egnar lutir við heim, eisini gloymd klæði.
- Vinarliga heiti á gestir tykkara at parkera á Skálatrøð
- Tit hava skyldu at halda møguligar almennar ásetingar, sum verða settar í sambandi við útleigan, og ábyrgdist leigarin fyri teimum meðan leigutíðin er.
- Vit senda rokning eftir vitjanina
Hentleikar:
Stórt sjónvarp
4.stk Leðursofur 3 persónar.
20 borð. 70×120
100 stólar.
2 Vanligir ovnar
80 stk. Døgurðatallerkar , kaffistell, knívar, gaflar
Annað: Grýtur, pannir, steikigrýtir, serveringsføt
Ovara hølið kann dekkast upp til 54 fólk
Niðara hølið kann dekkast upp til ca 70-80 fólk
Hølini er upptikin hesar tíðir (Sí Kalendara)
Mánakvøld 2000-ca.2300
Mikukvøld 2000-ca.2300
Leygardag 1000- ca.1300
Prísir:
1500 kr fyri leigu av einari hædd
3000 kr fyri leigu av báður hæddum
Meira fæst við at skriva mail til batur@olivant.fo


text:
Øll eru vælkomin at vera við, bara man dugir mannagongdina 🙂
Telvað verður í 5 aldursbólkum:
- 2 flokkur og yngri
- 3 og 4 flokk
- 5 og 6 flokk
- 7 og 8 flokk
- 9 flokk og eldri
Møguliga verða bólkarnir broyttir nakað – tá ið tilmeldingarnar eru komnar. Hetta fyri at fáa meiri javnt stórar bólkar.
Teir yngru bólkarnir (til og við 6 fl.) telva uttan klokku – tó verður klokka sett inn um hetta verður mett neyðugt. Royndirnar vísa, at tey yngru hava lyndi at hugsa meiri um klokkuna enn um talvið.
Teir elstu bólkarnir telva við 10 minuttum í part á klokkuni til hvørt talvið.
Steyp verða latin trimum teimum bestu í hvørjum aldursbólki.
Kappingin er ókeypis, men neyðugt er við tilmelding í seinasta lagi týskvøldið 11 apríl kl. 20!
á telduposti: faroechess@faroechess.com
ella við SMS til tlf 221422.
Vinarliga upplýsið navn, aldur og flokk.
Kappingarnar eru fyri øll sum hava hug at telva
– roynd, minni roynd og eisini fyri tey sum júst eru byrjaði
– tað er ikki at halda seg aftur !
Talvsamband Føroya
http://faroechess.com/


text:
Broytingin frá ormveru til firvald er ein tann ótrúligasta broytingin, sum nøkur livandi vera fer ígjøgnum.
Inni í reivveruni umskapast ormveran, og nýggir kropslutir vaksa fram. Eitt øðrvísi høvd, ein nýggjur kroppur og fýra veingir.
Her á myndini sært tú umskapanina hjá keisarafirvaldi. Les um tað, sum hendir á myndini, niðanfyri.
- Tá ið firvaldur umskapast, spinnur ormveran fyrst eina silkipútu fasta í greinina. Síðan tekur ormveran í silkipútuna við aftastu gongunabbunum. Ormveran verur nú til eina reivveru.
- Lidna reivveran.
- Beint áðrenn reivveran skrædnar, verður hon myrk og veingirnir síggjast út ígjøgnum.
- Summarfuglurin svølgir luft og bólgnar og fær reivveruna at skrædna enn meir. Og út kemur eitt fullvaksið dýr við fast samanballaðum veingjum.
- At byrja við eru veingirnir bleytir og rukkutir. Summarfuglurin pumpar spakuliga blóð út í æðranetið í veingjunum fyri at fáa teir at breiða seg út.
- Summarfuglurin hongur við høvdinum uppeftir, so at tyngdarkraftin hjálpir at strekkja veingirnar.
- Summarfuglurin situr síðan í sólini, meðan veingirnir torna, og flýgur síðan av stað at byrja lívið sum vaksin summarfuglur.


text:
Lestrarumhvørvi
Á Miðnámi á Kambsdali ganga áleið 550 næmingar, og umleið 75 lærarar og 15 onnur starvsfólk starvast á skúlanum. Skúlin húsast í miðnámsskúlanum á Kambsdali og HF í Klaksvík. Vegna plásstrot brúkar skúlin eisini hølir í Ítróttarhøllini og á Dugna.
Í løtuni fer ein ný- og umbygging fram á skúlanum. Tá arbeiðið er liðugt, skuldu vit havt sera góðar karmar at virka undir, nýmótans bókasavn, nýggja lærarastovu, nýggj umsitingarhøli og nakrar nýggjar skúlastovur. Í Klaksvík fara Klaksvíkar HF-skeið og Tekniski skúli at húsast í somu hølum.
Skúlin hevur eina kantinu, ið hevur morgunmat, heitan døgurða, salatbar, umframt vanligar mat- og drekkivørur. Umstøðurnar kring kantinuna eru sera góðar, og er kantinan ein sera týdningarmikil partur trivnaðinum á skúlanum.
Sum nýggjur næmingur á skúlanum fert tú helst skjótt at leggja til merkis, at mangt er øðrvísi enn í skúlanum, tú gekst í frammanundan. Men skjótt venur tú teg við nýggj krøv og annað arbeiðslag, og tá ein tíð er fráliðin, er skúlin ein so náttúrligur partur av lívi tínum, at tú valla kanst hugsa tær tað øðrvísi.
Tvey ella trý ár kann tykjast long tíð at hyggja fram ímóti. Men ivaleyst fert tú, sum flestu næmingarnir undan tær, at sanna, at skúlatíðin við nýggjum vinum og nýggjum avbjóðingum, rennur skjótt. Og ein summardag stendur tú við húgvu á høvdinum og prógvi í hondini, sum siga frá, at tú hevur tikið eina miðnámsútbúgving, sum gevur tær fjølbroyttar møguleikar.


text:
Fíggjarforsøgn
Fíggjarforsøgnin er eitt serstakt ráðgevingaramboð, sum er sergjørt til okkara Private Banking-kundar.
Fíggjarforsøgnin gevur yvirlit
Við støði í tí serligu fíggjarforsøgnini hjá tær og familjuni gevur tín Private Banking-ráðgevi tær yvirlit yvir, hvussu tú fært sum best burtur úr tínum ognum – tøkum peningi, eftirløn, bústaði ella virkisogn. Fíggjarforsøgnin gevur tær vissu fyri, at tínar ognir verða røktar á bestan hátt.
Tak tær væl av tínum ognum – beinleiðis á fundinum
Hvussu ávirkar tað míni fíggjarviðurskifti, um eg fari úr starvi við eftirløn fyri tíð? Hvussu ávirkar foreldrakeyp mín tiltøkupening? Loysir tað seg at gjalda skuld aftur?
Bið um ein fíggjarforsagnarfund við tín Private Banking-ráðgeva, so fært tú svarini. Á fundinum verður tú kunnað/ur um, hvørjar avleiðingar tínar ætlanir fyri fíggjarviðurskiftini hjá familjuni hava í framtíðini – áðrenn tú setur tær í verk.
Vit hyggja gjølla at tínum fíggjarviðurskiftum
Fíggjarforsøgnin gevur øllum táttum í tínum fíggjarviðurskiftum gætur
- Virkiseigara-/ættarliðsskifti
- Pensjón
- Privatnýtslu
- Foreldrakeypi
- Íløgum
Dagfør fíggjarforsøgnina regluliga
Fíggjarforsøgnin verður gjørd við støði í kendum, galdandi reglum og væntaðum framtíðargjøldum og –treytum.
Bæði støðan hjá tær, reglur og gjøld kunnu broytast – tí mæla vit til at dagføra fíggjarforsøgninina við jøvnum millumbilum, í minsta lagi 3. hvørt ár.


text:
Ingi Samuelsen
17.02.2017 - 15:37
Mentan > Tónleikur > Festivalar
Festivalurin Voxbotn heldur fram við at leggja nøvn afturat plakatini til ársins festival, sum í ár verður leygardagin 24. juni.
Nýggjastu nøvnini eru danski DJ’in Martin Jensen og føroyski Signar í Homrum.
Martin Jensen fekk í 2015 fekk sítt stóra gjøgnumbrot við lagnum "Miracles”. Lagið vann gull í Danmark og varð sera nógv spælt á flestu útvarpsrásum í Norðurlondum. Næsta lagið frá Martin Jensen kallast "All I Wanna Do”, sum kom út í 2016. Hetta lagið hevur eisini klára seg væl um okkara leiðir.
Nýggjast hittið frá Martin Jensen kallast "Solo Dance”, sum júst er komið út. Lagið er longu spælt meira enn 90.000.000 ferðir á Spotify, og kom beint inn á topp 10 í bæði Danmark, Svøríki og Norra.
Signar í Homrum telist millum best umtóktu tónleikararnar í landinum í løtuni. Vit kenna hann við løgum sum ”Tað er gott at elska”, ”Mín skattur” og ”kærleikans mátt”, sum nærum eru blivin fólkaogn.
Signar hevur verið virkin tónleikari og sangskrivari í yvir 25 ár, har hann spældi nógv ár við bólkinum Kjølum. Seinnu árini hevur hann verið sangari í bólkinum Rox samstundis sum hann hevur staðfest sína støðu sum solistur. Signar spælir á Voxbotn saman Henningi Nicodemussen á trummum og John Johansen á bass.
Umframt Martin Jensen og Signar í Homrum, hava fyriskipararnir longu kunngjørt, at Jonas Blue, Thomas Helmig og Gulddreng eisini fara at luttaka á Voxbotn 2017.


text:
Árni Gregersen, ting.fo 08.03.2017 (20:26)
Kenna ikki avleiðingarnar
Uppskotið hjá landsstýrinum um nýskipan av fiskivinnuni hevur so mangar ósvaraðar spurningar, at felagið Nótaskip ikki sær seg ført fyri, greitt at siga hvørjar avleiðingarnar verða fyri uppsjóvarflotan.
Ein av reiðarunum, Kristjan Martin Rasmussen, sigur, at í uppskotinum og viðmerkingunum eru so nógvar mótsøgnir, at teir enn ikki duga at síggja hvørjar avleiðinganar verða, tá ið hetta uppskotið er samtykt.
Hann leggur afturat, at tað sær út til, at anti trust lógin fer at gera, at øll reiðaríini í uppsjóvarflotanum fara at minka. Hann sigur eisini, at Norðborg, sum er verksmiðjuskip fer at missa nógv av sildakvotuni, sum skipið annars er serútgjørt til at virka.
Í Løgtinginum í dag segði Høgni Hoydal, landsstýrismaður við fiskivinnumálum, tá ið hann svaraði einum spurningi frá Óluvu Klettskarð, Tjóðveldi, at onki av teimum feløgum sum fiska í dag fara at minka fyrstu komandi árini og at tey reiðaríni verða ikki rakt av anti trust lógini.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ófrættatíðindi úr Turkalandi og Týsklandi
Politikkur20-12-2016 - 23:44 - Jóanis Albert Nielsen
Atsóknirnar í Turkalandi og Týsklandi í gjár eru skelkandi. Eg eri tungur í huga, nú fullkomiliga verjuleys fólk aftur eru rakt. Hetta er tíverri bara tað seinasta álopið í einari røð av álopum á okkara grundleggjandi virði.
Vit hugsa um tey deyðu, særdu og teirra nærmastu. Okkara tankar eru við teimum í hesari myrku og sorgarbundnu løtu.
Landsstýrið fer vegna Føroya fólk at senda samkensluskriv.
Aksel V. Johannesen, løgmaður


text:
INNANSETURS – kunning til starvsfólk og studentar november 2013
INNGANGUR
Hetta vikuskiftið hava vit seinastu dagarnar í november og tí nærkast jólini í hvørjum. Desember mánaði gevur okkum høvi at leita saman til hugna, og longu komandi fríggjakvøld verður jólaborðhaldið fyri starvsfólk á Setrinum. Tað sær gott út við tilmeldingum, og er tað onkur, sum ikki hevur minst til at seta seg á listan, so hava tit møguleikan til komandi mánadag. Vit gleða okkum øll til eitt hugnaligt kvøld.
Eisini fara vit at minna á tiltøkini Familjujólini á Setrinum og Gløgg fyri starvsfólk á Setrinum, sí nærri kunning um hetta undir tiltøk
Evstamark fyri tilfari til komandi tíðindabræv er mikudagin 18. desember kl. 12. Tit kunnu rokna við einum nýggjum INNANSETURS í viku 51, sum verður tað seinasta í 2013.
ÚTBÚGVING
Í døgunum 4.-5. desember verða Gestur Hovgaard og Hans Andrias Sølvará lektarar á Søgu- og samfelagsdeildini í Íslandi (Akureyri), har teir skulu luttaka á arbeiðsfundum saman við umboðum fyri universitetini í Útnorði um norðurlendsku masterútbúgvingina, sum eftir ætlan byrjar á heysti í 2014.
------------
Á Søgu- og samfelagsdeildini hevur Finn Laursen, lektarí í sosialum arbeiði undirvíst á útbúgvingini Sosialvísind og samfelagsplanlegging í viku 45. Randi Jacobsen hevur í viku 46 og 47 havt skeið í Roknskapi og roknskaparhald fyri lesandi á Sosialvísind og samfelagsplanlegging.
------------
19.-27. november hevur íslendingurin Guðvarður Már Gunnlaugsson, sum starvast á Háskóla Íslands, skeið í íslendskum fyri studentum á Føroyamálsdeildini. Samstarvið er skipað undir Nordliks, sum er eitt norðurlendskt netverk, sum norðurlendska ráðharraráðið fíggjar, og sum umfatar allar móðurmáls- og bókmentadeildirnar á universitetunum í Norðurlondum.
PRÓVTØKUR
Vetrarpróvtøkurnar á Føroyamálsdeildini eru lagdar til januar 2014, meðan endurpróvtøkurnar verða avgreiddar í desember 2013.
STARVSFÓLKA TÍÐINDI
Fríggjadagin 8. november 2013 varð skipað fyri felags starvsfólkadegi.
Dagurin hilnaðist avbera væl og fólk fingu nógv burturúr og vóru í góðum lag. Vit hittust í matstovuni á Námsvísindadeildini til ein lættan bita, síðani varð farið í tveimum bólkum. Annar bólkurin fór niðan í Hoydalar til uttandura tiltak við CoastZone, har dentur varð lagdur á samstarv og avbjóðingar. Hin bólkurin fekk innførslu í, hvussu eitt grafisk prent verður gjørt, og møguleika at gera sítt egna grafiska prent saman við Oggi Lamhauge og Jónu Rasmussen.
Afturkomin á Námsvísindadeildina fingu vit ein áhugaverdan fyrilestur um strongd. Síðani varð farið oman í fimleikahøllina at dansa. Dagurin endaði við einum góðum bita í matstovuni á Námsvísindadeildini.
Ein nýggjur táttur hevur tikið seg upp á starvsfólkadegnum, framyvir verða starvsfólk, sum hava verið í starvi í 25, 30, 40 og 50 ár heiðrað. Í ár høvdu vit tað stóru gleði at heiðra hesi starvsfólk fyri trúgva tænastu
- Asbjørn Johannesen, 25 ár
- Turið Sigurðardóttir, 25 ár
- Winny í Pætursastovu, 25 ár
- Eyðun Andreassen, 25 ár
- Malan Marnersdóttir, 30 ár
- Jógvan Jensen, 40 ár
------------
Hanne Kronborg er heystið 2013 sett sum adjungeraður lektari í sjúkrarøktarfrøði á Sjúkrarøktarfrøðideildini.
Hanne Kronborg er lektari á Institut for Folkesundhed - Sygeplejevidenskab á Århus Universitet. Hon er kliniskur granskari, sum leggur dent á heilsu- og sjúkrarøkt hjá børnum og familjum teirra. Meir um Hanne Kronborg sæst á her. Hanne Kronborg fer at luttaka í arbeiðinum á SFD við menning av útbúgving og gransking. Hon fer serliga at hava ein virknan leiklut í vegleiðing av ph.d. lesandi á SFD.
Elisabeth Hall er sett sum adjungeraður professari í sjúkrarøkt á Sjúkrarøktarfrøðideildini frá 1. desember 2013 at rokna.
Elisabeth hall er Professor Emeritus á Institut for Folkesundhed - Sygeplejevidenskab á Århus Universitet. Hon arbeiðir við eini kvalitativari tilgongd, serliga við sjúkufyribyrging og rehabilitering. Meira um Elisabeth Hall sæst á her. Arbeiðið hjá Elisabeth Hall á SFD fer serliga at fevna um at menna granskingarførleika á SFD, at vegleiða ph.d. lesandi og at vegleiða komandi adjunktum á SFD.
GRANSKING
Fundur hevur verið á Søgu- og Samfelagsdeildini, millum deildina, psykiatriska depilin og sjúkrarøktarfrøðideildina um eitt tvørvísindaligt samstarv innan økið: sosial heilsa. Talan var um ein gevandi fund, har semja var um at vít høvdu nógv til felags og fara at arbeiða fyri at menna hetta samstarv víðari.
------------
Miðskeiðis í august luttók Heini í Skorini, ph.d.-lesandi og staðsettur á Søgu- og samfelagsdeildini á einum seminari saman við nøkrum av heimsins fremstu mannarættindaserfrøðingum. Saman orðaðu tey eitt skriv til OIC (Organization of the Islamic Cooperation), sum er felagsskapurin hjá øllum teimum tilsamans 57 muslimsku londunum í heiminum. Skrivið snýr seg um mannarættindastøðuna í muslimska heiminum og hvussu nýggi mannarættindastovnurin hjá OIC kann betra um døpru hagtølini. Les meira her
ÚTGÁVUR
Erling Isholm, adjunktur á Søgu- og samfelagsdeildini: Die Freundschaftliche Bezetzung der Färöer, Tjaldur Nr. 50, Deutsch-Färöischen Freundeskreises, juli 2013.
------------
Málmaðurin í útvarpinum 3 eftir Jógvan í Lon Jacobsen, lektara á Føroyamálsdeildini, er júst útkomin. Útgevari er Sprotin. Bókin er slakar 200 síður til støddar og inniheldur umframt spurningar til málmannin veturin 2010-2011 hugleiðingar um mál og nakrar eldri máltættir frá 1990-unum.
RÁÐSTEVNUR
23. november var Zakaris S. Hansen, adjunktur á Føroymálsdeildini, í Reykjavík á fundi í orðabókaverkætlanini Islex, sum er ein samnorðurlendsk netorðabók, ið Føroyamálsdeildin er knýtt uppí. Á fundinum hittust umboð fyri íslendsku, finsku og føroysku ritstjórnirnar at umrøða støðuna og hvussu arbeitt verður frameftir við finska og føroyska partinum. Orðabókin gongur úr íslendskum og yvir í hini norðurlendsku málini og finskt. Danski, norski og svenski parturin eru stórt sæð liðugt ritstjórnaðir, men føroyskt og finskt komu seinni uppí, og teir partarnir eru tí ikki lidnir enn. Um leið helmingurin av tí føroyska er ritstjórnað, men nakað minni av tí finska. Avgerandi fyri, hvussu skjótt arbeiðinum líður, er eyðvitað tøk fígging til arbeiðið.
------------
60 luttakarar til ráðstevnu á Østrøm um integratión og grundleggjandi literasitet
Á hesum symposium varð ljós varpað á grundleggjandi literasitet og integratiónsspurningar. Nakrir av teimum spurningum, ið settir vóru á breddan, vóru: Á hvønn hátt tekur samfelagið ímóti tilflytarum, hvørji undirvísingartilboð eru til hendan fjølbroytta málbólk, hvussu verður frálæran í føroyskum fyri útlendingar skipað, hvørjir førleikar eiga professionellir alfabetiseringslærarar at hava, og hvar kunnu lærarar ogna sær hesar førleikar? Ímillum fyrilesararnar, har teir flestu vóru norðurlendskir granskarar, vóru Kalpana Vijayavarathan, lektari á Námsvísindadeildini, og Hjalmar Petersen, lektari á Føroyamálsdeildini.
Ráðstevnufrágreiðin, ið er á donksum, kann takast niður her.
TILTØK
Tann 23. november vitjaði amerikanski sendiharrin í Keypmannahavn Søgu og samfelagsdeildina, har hann tosaði við starvsfólk og lesandi. Eini 25 fólk fingu høvi til at heilsa uppá amerikanska sendiharran.
------------
UCAS-vegleiðing á Føroya Handilsskúla.
Hevur tú ætlanir um at lesa í Stóra Bretlandi í 2014? 2. desember kl. 19 skipar Altjóða Skrivstovan fyri kunning og vegleiðing í at fylla UCAS-umsóknarbløð 2014 út. Sí nærri kunning í Árskalendaranum.
------------
Fróðskaparsetur Føroya bjoðar til tíðindafundar komandi týsdag 3. desember kl 10:00 á Náttúruvísindadeildini. Hetta er í sambandi við, at Fróðskaparsetrið raðfestir varandi orku og setur professara í orkuverkfrøði í starv. Sí viðhefta kunningarskriv.
------------
Jólaveitsla
Skipað verður fyri jólaveitslu fyri starvsfólk á Setrinum fríggjakvøldið 6. desember 2013, Nærri kunning seinni, sí Árskalendarin
------------
Studentarnir á Føroyamálsdeildini skipa fyri jólaborðhaldi fyri lesandi og starvsfólkum tann 13. desember, og áhugin er stórur bæði millum lesandi og starvsfólk.
------------
Familjujólini á Setrinum
Skipað verður fyri árliga tiltakinum á Setrinum kallað Familjujól. Her hittast starvsfólk við sínum børnum ella ommu- og abbabørnum til eina hugnaløtu við jólatræi og jólahugna. Í ár verða Familjujól sunnudagin 15.desember í samkomuhøllini á Námsvísindadeildini frá 15 til 17.
Nærri kunning og tilmelding seinni, sí Árskalendarin
------------
Gløgg fyri starvsfólk á Setrinum
Setið X í kalendaran beinanvegin !!! Gløgg fyri starvsfólk á Setrinum verður á Sjúkrarøktarfrøðideildini hósdagin 19. desember frá 14 – 16, sí Árskalendarin
------------
Framløgufundur – “launching event” – um EURAXESS-portalin verður hósmorgunin 19. desember kl. 09.30 í Kaffihúsinum á Bryggjubakka.
EURAXESS-portalurin, sum frá 19. des hevur heimstað á euraxess.fo, er partur av nýggju EURAXESS-tænastuni í Føroyum, sum Granskingarráðið – í samstarvi við Fróðskaparsetrið – er farið at byggja upp. Hendan tænasta skal gera tað lættari fyri granskarar at flyta millum lond at arbeiða. Føroyska tænastan verður partur av netverki við umleið 200 sentrum í 38 londum.
EURAXESS-portalurin veitir upplýsingar til granskarar, sum vilja koma til Føroya ella fara út í heim at granska. Hesir upplýsingar fevna m.a. um skattaviðurskifti, uppihaldsloyvi og onnur praktisk viðurskifti í samband við at flyta til annað land.
Ein týdningarmikil partur á portalinum verður tænastan EURAXESS Jobs. Har fer at bera til at finna leys størv, sum granskingarstovnar í Evropa lýsa við. Møguleiki verður at leita eftir størvum innan eitt ávíst granskingarevni og innan landafrøðilig øki. Á EURAXESS Jobs skulu øll leys størv, sum verða fíggjað ígjøgnum FP7, lýsast. Føroyskir stovnar og virkir fara eisini at kunna lýsa síni størv her og røkka hvørjum króki í Evropa uttan kostnað.
Øll áhugaði eru vælkomin til framløgufundin.
Les meira um EURAXESS-tænastuna her
------------
Næsti fundur í Vísindamót verður mánadagin 20. januar kl 15 í Jónas Broncks gøtu 25, stovuhæddin. Avtalað er, at fastir fundir liggja 3. mánadag í hvørjum mánaða og altíð kl 15.
Sí eisini lóg fyri Vísindamót, viðtikin á fundi 10. juni 2013
-------------
Í komandi ári eru hesir merkisdagar settir inn í árskalendaran, sí leinkir.
FRÁBOÐAN
Tilmelding til INNANSETURS
Er tú so óheppin ikki at hava móttikið tíðindabrævið? So er møguligt at melda til her.
Tilfar til INNANSETURS
Møguleiki er fyri at senda okkum kunningartilfar, sum tit meta eigur at vera við í INNANSETURS. Hygg nærri her.
Vit tilskila okkum rættin til at ritstjórna í tilfarinum. Tað er av týdningi, at INNANSETURS ikki skal innihalda persónsviðkvæmt tilfar.
Tá tú skrivar ein tíðindastubba, minst tá til at hava eina yvirskrift, eina lýsing, tíðspunkt, stað, fyrireikara og kontaktpersón.
Evstamark fyri tilfari til komandi tíðindabræv er mikudagin 18. desember 2013 kl 12.
Ritstjóri av INNANSETURS
Anna Katrin Matras


text:
Wiki
Hugtakið Wiki vísir til eitt slag av ritbúnaði, sum gevur brúkarum møguleika at samstarva um at savna og skifta um vitan og kunning um ávís evni. Ward Cunningham hevur ment forritið. Hann og Bo Leuf hava saman skrivað bókina "The Wiki Way" (2001), sum tøkniliga er avoldað, men sum kortini greiðir væl frá wikihugburðinum. Orðið, Wiki, stavar frá hawviiska WikiWiki.
Í einum Wiki kunnu brúkarar frítt skriva og almannakunngera tilfar, serliga skrivað tilfar, men í nýggjari forritum ber eisini til at goyma eitt nú myndir og fílur av ymsum sløgum. Brúkarar kunnu frítt broyta tilfar hjá hvørjum øðrum, teir kunnu kjakast um ávís evni og eru í vissan mun við til at tilevna skipanina av eini Wiki.
Grundskipanin í eini Wiki er ovurtekstaskipanin (hypertekstaskipanin), sum er høvuðsskipanin á internetinum. Ein Wiki er forritað t.d. í PHP, og dátur (síður) verða goymdar í einum dátugrunni, ofta MySQL.
Síður verða heintaðar ella stovnaðar við at brúka HTTP-protokollina og boðini, GET og POST.
Lesing fer fram á vanligari vevsíðu, meðan skriving og rætting fer fram í formpartinum á eini vevsíðu.
Bókmentir[rætta | rætta wikitekst]
- Bo Leuf & Ward Cunningham: The Wiki way. Quick collaboration on the Web. Addison-Wesley, 2001.
- Dan Woods & Peter Thoeny: Wikis for Dummies. John Wiley & Sons, 2007.
- Mark S. Choate: Professional Wikis. Collaboration on the Web. John Wiley & Sons, 2008.
- Mizanur Rahman: MediaWiki Administrators' Tutorial Guide. Packt Publishing Limited, 2007.


text:
Jens Hákun Leo
21.04.2017 - 09:50
Tíðindi > Uttanlands - Yvirgangur
Ein 28 ára gamal russiskur statsborgari er nú handtikin har suðuri í Týsklandi í sambandi við álopið fyri páskir á bussin hjá Borussia Dortmund leikarunum.
Hetta skriva fleiri altjóða miðlar, vísandi á, at 28 ára gamli maðurin hevði fíggjarlig motiv fyri at fremja tær tríggjar spreingarnar, sum vóru framdar, í tí at bussurin við Dortmund leikarunum var ávegis til fyrra fjórðingsfinaludystin ímóti AS Monaco á Signal Iduna Park.
Hann ynskti eftir øllum at døma at myrða og særa so nógvar sum gjørligt av Borussia Dortmund leikarunum til tess at fáa virðið á partabrøvunum hjá felagnum at fella, so at hann kundi forvinna nógvan pening uppá hetta – heilt upp til 28 milliónir krónur.
Hendan sakin er, sambært Spiegel, tann fyrsta av sínum slag í Týsklandi.
Upprunaliga varð annars arbeitt við tí fatan, at álopið varð framt av islamistum, men slepti týska løgreglan tó skjótt hesari fatan.
Eftir øllum at døma skal russarin hava roynt at villleitt løgregluna og fingið hana at halda, at tað vóru islamistar, sum høvdu framt álopið, hetta við at lata trý brøv eftir sær stutt frá gerningsstaðnum, sum slógu fast, at IS hevði ábyrgdina av álopinum.
Ein Dortmund leikari – Marc Bartra – og ein løgreglumaður vórðu særdir í sambandi við álopið.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Útgrevsturin Úti á Toft
Útgrevsturin Úti á Toft:
Nú útgrevsturin Úti á Toft er um at verða liðugur fyri í ár – grivið verður hesa vikuna afturat – varð avgjørt at greiða bygdar-fólki og øðrum áhugaðum frá og at vísa fram lutir frá grevstrinum.
Boðað varð frá við lýsing í Útvarpi og við tíðindaskrivi til Kringvarpið og bløðini.
Tiltakið var hildið á staðnum og frammanfyri kirkjugarðsskúrin leygardagin 18. juli, og ikki kann annað sigast, enn at tiltakið var væleydnað! Mett varð, at eini 150 fólk møttu til tiltakið.
Tiltakið varð skipað á tann hátt, at lutirnir frá útgrevstrinum vórðu vístir fram á økinum frammanfyri kirkjugarðsskúrin.
Lutirnir, sum vóru uppsettir í glaskassum, vóru talmerktir og á uppsløgum varð greitt frá teimum.
Fotomyndir og teknaðar myndir av útgrevstrinum vóru hongdar upp á veggin frammanfyri kirkjugarðsskúrin.
Eisini varð boðin ein drekkamuður.
Tiltakið byrjaði við, at Símun Arge, fornfrøðingur, greiddi frá ymiskum, sum hevði við útgrevsturin at gera. Aftaná greiddu forn-frøðingarnir, sum útgrivið hava, frá útgrevstrinum. Nógv fólk hildu seg til við spurningum, og frøðingarnir greiddu nágreiniliga frá tí, sum fram var komið, og høvdu eisini sínar metingar av, hvat kundi verða niðari!
g.g. Fólk tosaðu nógv um staðarnavnið Úti á Toft. Nógv hildu staðarnavnið vera Niðri ella Úti á Lág. Hetta er eisini rætt. Úti á Toft er bert staðarnavn fyri staðið, har útgrevsturin er.
Leinkja til tíðindi á heimasíðuni hjá Føroya Fornminnissavni: http://www.natmus.fo/00006/00203/
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Kiran Jóanesarson
02.12.2017 - 14:51
Fiskur > Tíðindi > Føroyar
Uppsjóvarskipið Finnur Fríði hevur fiskað makrel og svartkjaft seinastu dagarnar.
Teir skulu landa umleið 750 tons av makreli, sum teir hava fiskað við Hetland, og umleið 150 tons av svartkjafti, sum teir hava fiskað sunnanfyri Føroyar.
Upplýst verður, at fiskiskapurin eftir makreli var góður, men tað var heldur smáligt við svartkjaftinum.
Finnur Fríði skal landa veiðuna til uppsjóvarvirkið Pelagos, í Fuglafirði.
Áðrenn Finnur Fríði fór á Fuglafjørð, settu teir ein mann av á Nólsoyðarfirði, sum skuldi í land í Havn, har myndin til greinina varð tikin.
Finnur Fríði sleppur framat at landa veiðuna kl.15.